title: Tieteentutkimus

text: Tieteentutkimus on tiedettä tutkiva monitieteinen ala. Sen keskeisiä alueita ovat tieteenfilosofia, tieteenhistoria ja tieteensosiologia, mutta kaiken kaikkiaan tutkimuskenttä on melko hajanainen. Tieteentutkimuksessa käsitellään muun muassa tiedepolitiikkaa, tieteen etiikkaa, tieteen popularisointia ja tieteellisten kiistojen luonnetta.


title: Tieteentutkimus

text: Tieteentutkimuksesta käytetään englannin kielessä usein nimeä "science and technology studies". Käytäntö heijastaa sitä, että tieteen ja tekniikan tutkiminen ovat läheisessä suhteessa toisiinsa.


title: Tieteentutkimus

text: Tieteentutkijan tutkimusnäkökulman taustalla on useimmiten jokin tieteenala, joka voi filosofian, historian tai sosiologian ohella olla esimerkiksi kirjallisuudentutkimus, kulttuurintutkimus, naistutkimus, psykologia tai viestinnäntutkimus. Osa tieteentutkijoista on koulutukseltaan luonnontieteilijöitä. Tutkimusaineistona voi olla muun muassa tieteellisiä artikkeleita, tutkimussuunnitelmia, kirjeenvaihtoa, päiväkirjoja, tilastoja tai esineitä. Tieteentutkija voi tehdä haastatteluja tai kyselytutkimuksia, tai hän voi havainnoida tieteilijöiden toimintaa kokouksissa tai laboratorioissa. Joskus saattaa olla mahdollista suorittaa kokeita.


title: Intialaiset vinttikoirat

text: Intialaiset vinttikoirat ovat intialaisia metsästyskoiria. Ne tuovat useimmiten mieleen sloughin ja englanninvinttikoiran risteytyksen. Yhtäkään niistä ei olla tunnustettu kansainvälisesti, mutta Intian Kennelliitto ja Intian Kansallinen Kennelliitto rekisteröivät monia niistä.


title: Intialaiset vinttikoirat

text: Rodun tuntomerkkeihin kuuluvat elegantti ryhti, pitkäpäisyys ja kevyet liikkeet, jotka eivät kosketa maahan. Säkäkorkeus on 62 cm:stä ylöspäin ja karvapeite harmaavalkoinen, harmaa tai harmaankirjava. Chippiparai on varautunut ja vaikeasti lähestyttävä. Se on yleinen Trinelvelin ja Madurain alueilla.


title: Intialaiset vinttikoirat

text: Combai on sekä karhunmetsästys- että vahtikoira. Se on paariatyyppinen, vankkarakenteinen ja joko punaruskea tai punainen. Kuonossa on musta maski ja selässä musta viiva. Selkää pitkin kasvaa samanlainen ridge kuin rhodesiankoiralla, thai ridgebackillä ja phu quocinkoiralla.


title: Intialaiset vinttikoirat

text: Kookkaan mudholinvinttikoiran karvapeitteen väritys vaihtelee paljon. Toinen nimitys caravan hound viittaa erityisesti pienikokoisiin ja erittäin hentorakenteisin yksilöihin.


title: Intialaiset vinttikoirat

text: Tämä mudholinvinttikoiran hapsukarvainen, useimmiten laikullinen muunnos muistuttaa salukia.


title: Intialaiset vinttikoirat

text: Tämä jäniksen ja karhun metsästykseen käytettävä rotu on suoraselkäinen ja vinttikoiraksi kohtuullisen vankkarakenteinen. Pää on epäjalo ja melko roteva ja häntä kaartuu korkealle selän ylle. Säkäkorkeus on 60-65 cm ja yleisin väritys norsunluunvalkoinen vaaleanpunaisella pigmentillä. Silmät saattavat toisinaan olla siniset, mutta tällöin koira on kuuro albiinogeenin takia.


title: Intialaiset vinttikoirat

text: Kookas rampurinvinttikoira on saanut nimensä kotiseudultaan. Se on yleensä musta.


title: Intialaiset vinttikoirat

text: Muita tähän ryhmään lukeutuvia rotuja ovat muun muassa kaikadinkoira, kanni, maratinvinttikoira ja vanjarinvinttikoira.


title: Werner von Fritsch

text: Werner Freiherr von Fritsch (4. elokuuta 1880 Benrath, Saksa - 22. syyskuuta 1939 Varsova, Puola) oli saksalainen kenraalieversti. Fritsch oli ensimmäinen saksalainen kenraalikuntaan kuulunut upseeri, joka kuoli Puolan offensiivissa toisessa maailmansodassa. Hänet muistetaan parhaiten Blomberg–Fritsch-kriisin osapuolena.


title: Werner von Fritsch

text: Fritsch syntyi 1880 Benrathissa lähellä Düsseldorfia. Hän kävi koulunsa Düsseldorfissa, Posenissa ja Hanaussa.


title: Werner von Fritsch

text: Fritsch liittyi 25. hesseniläiseen tykistörykmenttiin upseerioppilaaksi 21. syyskuuta 1898. Esikunta huomasi hänen kykynsä jo varhain ja hänet lähetettiin opiskelemaan Preussin sotakorkeakouluun Berliiniin 1907. Ensimmäisen maailmansodan syttyessä kapteenin arvoinen Fritsch palveli yleisesikunnassa. Sodassa hän toimi esikuntaupseerina eri joukko-osastoissa ja haavoittui rintamavierailulla vuonna 1918.


title: Werner von Fritsch

text: Sodan päätyttyä Saksan tappioon uuden Weimarin tasavallan ajan asevoimia Reichswehriä supistettiin huomattavasti Versailles’n rauhansopimuksen sanelemien ehtojen mukaan. Fritsch jäi kuitenkin palvelukseen ja toimi muun muassa puolustusministeriössä, komentajana eri joukko-osastoissa ja esikuntaupseerina. Hän oli asevoimien komentajan Hans von Seecktin luottomies.


title: Werner von Fritsch

text: Adolf Hitlerin johtama Saksan kansallissosialistinen työväenpuolue nousi valtaan Saksassa tammikuussa 1933. Fritsch toimi tuolloin III sotilaspiirin ja armeijakunnan komentajana. 1. helmikuuta 1934 Fritsch nousi maavoimien esikuntaan ja kesäkuussa 1935 Hitler nimitti hänet Saksan maavoimien komentajaksi. Fritsch ja asevoimien komentaja Werner von Blomberg saivat tehtäväkseen asevoimien kasvattamisen ja kehittämisen.


title: Werner von Fritsch

text: Fritsch ei arvostanut natseja, mutta piti mielipiteet ominaan. Useiden kollegoidensa lailla hän kuitenkin piti uuden hallinnon hyvänä puolena sitä, että natsit tuntuivat nostavan armeijan ja Saksan uuteen kukoistukseen joka oli hänen näkemyksensä mukaan kansainvälisen juutalaisen salaliiton hyökkäyksen kohteena.


title: Werner von Fritsch

text: Fritsch pelkäsi kuitenkin Hitlerin politiikan johtavan uuteen suursotaan.


title: Werner von Fritsch

text: Myöskään Hitler ei ollut tyytyväinen komentajiinsa Fritschiin ja Blombergiin. Nämä olivat yhdessä ulkoministeri Konstantin von Neurathin kanssa arvostelleet Hitlerin marraskuussa 1937 julkaisemaa ulkopoliittista suunnitelmaa, jonka mukaan Saksan ei tulisi sotkeentua sotiin suurvaltojen kanssa, mutta käydä pieniä ryöstösotia pienempien naapurivaltioiden kanssa.


title: Werner von Fritsch

text: Alkuvuonna 1938 johtavat natsit Heinrich Himmler ja Hermann Göring onnistuivat aiheuttamaan Blombergin eroamisen seksiskandaalin avulla, sillä Blombergin tuore puoliso oli ollut menneisyydessään prostituoitu. Innostuneina menestyksestään natsijohtajat tekaisivat vastaavan syytöksen Fritschistä. Göringin esittämien todisteiden mukaan Fritsch oli homoseksuaali. Ennen kuin syytökset saatiin virallisesti kumottua vahinko oli jo tapahtunut. Natsit saivat poliittisen riemuvoiton Anschlussista, Itävallan liittämisestä Saksaan, ja Fritsch erotettiin tehtävistään 4. helmikuuta 1938.


title: Werner von Fritsch

text: Hitler hyötyi erottamisista. Hän sai nimittää uuden johdon mielensä mukaisesti. Käytännössä hänestä itsestään tuli asevoimien komentaja, ja maavoimien komentajaksi hän nimitti nöyrän Wilhelm Keitelin, joka ei vastustanut Hitlerin päätöksiä laisinkaan.


title: Werner von Fritsch

text: Juuri ennen toisen maailmansodan alkamista Fritsch sai uuden nimityksen 12. tykistörykmentin kunniakomentajaksi. Tehtävä ei vastannut hänen sotilasarvoaan tai kykyjään. Varsovan piirityksen aikana Fritsch haavoittui. Hänen lähelleen osui, ja kivestä irronnut sirpale viilsi hänen reisivaltimonsa auki. Fritsch kieltäytyi adjutanttinsa tarjoamasta ensiavusta ja kuoli verenvuotoon.


title: Werner von Fritsch

text: Koska hän oli ensimmäinen toisen maailmansodan rintamalla kuollut saksalaiskenraali, hänen kuolemaansa johtaneet seikat tutkittiin tarkkaan. Vaikka haavaa pidettiin vakavana, on esitetty, että nöyryytetty Fritsch kieltäytyi hoidosta, koska halusi kuolla kunnialleen ja arvolleen sopivasti rintamalla. Hänelle pidettiin sotilashautajaiset neljä päivää myöhemmin Berliinissä.


title: Werner von Fritsch

text: Fritsch oli arvostettu ja ammattitaitoinen vanhan preussilaisen kaartin sotilas, jolla sanottiin olleen vain kaksi rakkautta: työnsä ja hevoset. Uskonnolliselta vakaumukseltaan hän oli protestantti.


title: Yhteiskunnan vihollinen

text: Yhteiskunnan vihollinen () on William A. Wellmanin ohjaama yhdysvaltalainen rikos-/draama-/toimintaelokuva vuodelta 1931. Pääosissa ovat James Cagney, joka näyttelee Tom Powersia, Jean Harlow, joka näyttelee Gwen Allenia, Edward Woods, joka näyttelee Matt Doylea ja Joan Blondell, joka näyttelee Mamieta. Sivuosissa ovat muiden muassa Mae Clarke, Donald Cook ja Beryl Mercer.


title: Yhteiskunnan vihollinen

text: "Yhteiskunnan vihollisen" käsikirjoitus on tehty John Brightin romaanin "Beer and Blood" pohjalta. Käsikirjoituksesta vastasivat Kubec Glasmon, John Bright ja Harvey F. Thew. Elokuva on mustavalkoinen ja noin 83 minuutin mittainen. "Yhteiskunnan vihollinen" sai ensi-iltansa Yhdysvalloissa 23. huhtikuuta 1931. Elokuvan on tuottanut Warner Bros. -yhtiö. "Yhteiskunnan vihollinen" oli vuonna 1931 ehdokkaana parhaan alkuperäisen käsikirjoituksen Oscar-palkintoon.


title: Yhteiskunnan vihollinen

text: "Yhteiskunnan vihollinen" valittiin vuonna 1998 ”kulttuurisesti, historiallisesti tai esteettisesti merkittävänä” elokuvana säilytettäväksi Yhdysvaltain kongressin kirjaston National Film Registryssä.


title: Yhteiskunnan vihollinen

text: Vuonna 2003 Tom Powers sijoittui sijalle 42 American Film Instituten listalla "", ja itse elokuva sijoittui sijalle 8 listan "" listalle "10 parasta rikoselokuvaa".


title: Nuolitrappi

text: Nuolitrappi ("Lophotis savilei") on trappien heimoon kuuluva lintu. Sitä tavataan Afrikan keski- ja länsiosissa: Burkina Fasossa, Kamerunissa, Tšadissa, Gambiassa, Malissa, Mauritaniassa, Nigerissä, Nigeriassa, Senegalissa ja Sudanissa. Se suosii savanneja ja kuivia pensaikkoalueita.


title: Pronssikyyhkyt

text: Pronssikyyhkyt ("Henicophaps") on kyyhkyjen heimoon kuuluva lintusuku.


title: Etiopiantrappi

text: Etiopiantrappi ("Lophotis gindiana", syn. "Eupodotis gindiana") on trappien heimoon kuuluva lintu. Sitä tavataan Afrikan itäosissa: Sudanissa, Djiboutissa, Etiopian eteläosassa, Somaliassa, Keniassa ja Tansanian pohjoisosassa. Se viihtyy savannilla ja kuivalla pensaikkomaalla.


title: Etiopiantrappi

text: Linnulla on musta vatsapuoli, hohtavan valkoiset "bikinit" rinnassa, harmaa kaula ja ruskehtava pää ja harmaanruskea selkäpuoli.


title: Juoksukyyhkyt

text: Juoksukyyhkyt ("Leptotila") on kyyhkyjen heimoon kuuluva lintusuku.


title: Prinssi-puoliso

text: Prinssi-puoliso () on Ernst Lubitschin ohjaama ja tuottama yhdysvaltalainen musikaali-/komediaelokuva vuodelta 1929. Elokuvan pääosia näyttelevät Maurice Chevalier, Jeanette MacDonald ja Lillian Roth.


title: Prinssi-puoliso

text: Guy Bolton ja Ernest Vajda kirjoittivat käsikirjoituksen Jules Chancelin ja Leon Xanrofin näytelmän "The Prince Consort" pohjalta. "Prinssi-puoliso" on mustavalkoinen ja 107 minuutin minuutin mittainen.


title: Prinssi-puoliso

text: Elokuva sai ensi-iltansa Yhdysvalloissa 19. marraskuuta vuonna 1929. Suomeen elokuva tuli teattereihin syyskuussa vuonna 1930. Tuotantoyhtiönä oli Paramount Pictures. Elokuva oli ehdokkaana kuuteen Oscar-palkintoon, muun muassa parhaan elokuvan Oscariin.


title: Prinssi-puoliso

text: Kuningatar Louisen (MacDonald) kabinetti on huolissaan siitä, että hänestä tulisi vanhapiika, ja tulivat helpottuneiksi, kun hän nai karkean kreivi Renardin (Chevalier). Valitettavasti kreivi löytää hänen asemansa kuningattaren puolisona epätyydyttävänä ja ilman aikomusta, ja avioliitto on pian vaikeuksissa.


title: Jack Carney

text: Jack Carney (23. elokuuta 1932 Los Angeles, Kalifornia – 27. marraskuuta 1984) oli yhdysvaltalainen radiotoimittaja.


title: Jack Carney

text: Carney opiskeli lakia Kalifornian yliopistossa, mutta muutti pian mielensä ja alkoi opiskella radioalaa. Radiouransa hän aloitti Uudessa Meksikossa työskennellen useilla pienillä asemilla Yhdysvaltain lounaisosissa. Sen jälkeen hän siirtyi radio-DJ:ksi ja työskenteli Milwaukeessa, Atlantassa ja Bostonissa. St. Louisiin hän siirtyi ensimmäisen kerran vuonna 1958 WIL-asemalle, jolla hän toimi vuoteen 1960 saakka. Sieltä Carney siityi New Yorkiin WABC-asemalle, josta kuitenkin palasi pian St. Louisiin, tälle kertaa KMOX-asemalle. Vuonna 1971 hän korvasi Jack Buckin aseman aamuohjelman isäntänä.


title: Jack Carney

text: Jack Carney kuoli sydänkohtaukseen 52-vuotiaana vuonna 1984. Hänet nimettiin Radio Hall of Fameen vuonna 2001.


title: Hellmuth Stieff

text: Hellmuth Stieff (myös Helmuth, 6. kesäkuuta 1901 Eilau, Saksa – 8. elokuuta 1944 Plötzenseen vankila, Berliini) oli saksalainen kenraalimajuri ja vallankaappausta natsi-Saksassa yrittäneen heinäkuun 20. päivän salaliiton jäsen.


title: Hellmuth Stieff

text: Stieff valmistui Münchenin jalkaväen upseerikoulusta 1922. Vain viisi vuotta myöhemmin organisaatiokykyjensä vuoksi arvostettu Stieff siirrettiin Reichswehrin yleisesikuntaan. Toinen maailmansota syttyi Saksan hyökättyä Puolaan syyskuussa 1939. Nähtyään maanmiestensä aiheuttaman tuhon ja joukkomurhat Stieff järkyttyi. Hän kirjoitti näkemistään sotarikoksista useita kirjeitä vaimolleen. Stieff vihasi Adolf Hitleriä, joka myös suhtautui Stieffiin hyvin epäluuloisesti.


title: Hellmuth Stieff

text: Kenraalimajuri Henning von Tresckow kutsui Stieffin mukaan vastarintaliikkeeseen. Stieff tarjoutui henkilökohtaisesti räjäyttämään Hitlerin useamman kerran, mutta peruutti hankkeen joka kerta. 7. heinäkuuta 1944 Stieff aikoi itse räjäyttää pommin Hitlerin läheisyydessä uusien univormujen näyttelyssä, jälleen vetäytyen viime hetkellä.


title: Hellmuth Stieff

text: Eversti Claus von Stauffenberg viimein räjäytti pommin Hitlerin päämajassa 20. heinäkuuta 1944. Hitler selviytyi ja salaliittolaisia pidätettiin. Toisin kuin monet, Stieff kesti useita päiviä jatkuneet kidutukset pitäen tietämänsä salaliittolaisten nimet itsellään. Kansantuomioistuin tuomitsi Stieffin kuolemaan. Hänet hirtettiin 8. elokuuta Plötzenseen vankilassa useiden muiden salaliittolaisten kanssa.


title: Kiinalaisten vallassa

text: Kiinalaisten vallassa () on Frank Strayerin ohjaama yhdysvaltalainen romanttinen komediaelokuva vuodelta 1928. Elokuvan pääosissa ovat Richard Dix, Ruth Elder ja Roscoe Karns. Sivuosissa ovat muiden muassa Brooks Benedict ja E. H. Calvert. Elokuvassa esiintyy pienessä osassa vasta uraansa aloitteleva Jean Harlow, joka tuli myöhemmin tunnetuksi.


title: Kiinalaisten vallassa

text: Elokuva on mustavalkoinen ja on noin 70 minuutin, eli tunnin ja 10 minuutin mittainen. Elokuva sai ensi-iltansa Yhdysvalloissa 13. lokakuuta vuonna 1928 ja Suomeen elokuva tuli teattereihin esitykseen yli vuoden myöhemmin 28. lokakuuta 1929. Paramount Famous Lasky Corporation tuotti elokuvan.


title: Antonio Rodríguez Martínez

text: Antonio Rodríguez Martínez eli Toño (s. 17. joulukuuta 1979 Alicante, Espanja) on espanjalainen jalkapallomaalivahti. Hän edustaa Espanjan pääsarjassa pelaavaa Granadaa.


title: Antonio Rodríguez Martínez

text: Toño aloitti ammattilaisuransa kotikaupunkinsa joukkueesta Hérculesista. Sieltä hän siirtyi Recreativo de Huelvaan kaudeksi 2003–2004.


title: Antonio Rodríguez Martínez

text: Tammikuussa 2005 Toño teki sopimuksen pääsarjajoukkue Racing Santanderin kanssa, mutta palasi Recreativoon tammikuussa 2006 lainasopimuksella kauden loppuun asti.


title: Antonio Rodríguez Martínez

text: Seuraavina kausina Toño toimi Racingin kiistattomana ykkösmaalivahtina. Kauden 2007–2008 jälkeen Racing selvisi ensimmäistä kertaa historiassaan karsimaan paikasta UEFA Cupiin.


title: Tuomas Planman

text: Tuomas Planman on suomalainen muusikko, joka tunnetaan Northerin kosketinsoittajana. Hän on myös soittanut black metal -yhtye Gramaryssa.


title: Tuomas Planman

text: Planmanin nimeää vaikuttajikseen Panteran, Cradle of Filthin sekä Yngwie Malmsteenin.


title: Lapinjärvi (järvi)

text:
Lapinjärvi on järvi Loviisanjoen vesistössä lähes keskellä Lapinjärven kuntaa. Lapinjärvi rajoittuu lännessä Ingermaninkylään, idässä Vasarankylään ja etelässä Kirkonkylään. Lapinjärvi on Lapinjärven ainoa kokonaan kunnan alueella sijaitseva järvi; Pyhäjärvi Porlammilla sijaitsee osittain Artjärven alueella ja Särkijärvi osaksi Ruotsinpyhtään puolella.
Lapinjärvi on matala ja sameavetinen järvi.


title: Lapinjärvi (järvi)

text: Lapinjärvi on aina ollut maatalouspainotteinen kunta eikä kalastus ole ikinä ollut Lapinjärven pääelinkeinoja.


title: Lapinjärvi (järvi)

text: 1800-luvun lopulla järvi oli tarkoitus kuivattaa maatalouden käyttöön. Vuonna 1884 Latokartanon vuokraaja Ludvig Fabritiuksen johdolla monet maanviljelijät järven rannoilta aloittivat hankkeen Lapinjärven kuivattamisesta. Hanke eteni senaatin käsittelyyn, mutta senaatin päätös oli kielteinen.


title: Lapinjärvi (järvi)

text: 1900-luvun alussa Vasarankylän viljelijöiden tahto meni läpi ja Lapinjärven pintaa alennettiin. Pinnanalennus on johtanut myöhemmin happikatoihin. Vuosina 1982–1983 järven pintaa nostettiinkin 90 cm.


title: Lapinjärvi (järvi)

text: Lapinjärvi on tällä hetkellä rehevöitynyt ja sen kalakanta on vinoutunut. Järvestä puuttuvat petokalat, jotka tasapainottaisivat järven kalakantoja. Tämän seurauksena pohjasedimentistä nousee ravinteita ja levät lisääntyvät. Lapinjärven kunta onkin tiedostanut ongelman ja on ryhtynyt toimimaan järven hyvinvoinnin puolesta.


title: Lapinjärvi (järvi)

text: Lapinjärven rantaviiva on n. 11,5 kilometriä pitkä. Järven pinta-ala on noin 530 hehtaaria. Lapinjärven keskisyvyys on hieman vajaa 2 metriä. Syvin kohta on 2,61 metriä syvä ja sijaitsee "Storholmenin" (suom. "Suursaari") luoteispuolella. Lapinjärvessä on myös kaksi saarta: "Storholmen" ja "Lillholmen" (Suursaari ja Piensaari).


title: Lapinjärvi (järvi)

text: Lapinjärveä käytetään lähinnä virkistyskäyttöön eikä järvestä oteta raakavettä. Lapinjärvellä toimii myös yleinen uimaranta, mutta kesäisin esiintyvät sinileväkukinnat haittaavat uimista. Muuten järvi soveltuu hyvin uimiseen; mataluus nopeuttaa järven lämpenemistä eikä pohja ole kivikkoinen. Osa mökkiläisistä ja kuntalaisista kalastaa kotitarpeeksi, mutta roskakalojen määrä järvessä on suhteettoman suuri. Rantojen kaislikoitumisen takia kalastaminen on vaikeaa. Ammattikalastajia Lapinjärvellä ei ole.


title: Lapinjärvi (järvi)

text: Lapinjärven merkitys kunnalle on kuitenkin enemmän esteettinen. Jo 1800-luvun lopulla, kun käytiin keskustelua järven kuivattamisesta, professori G. G. Rosenqvist otti esille Lapinjärven esteettiset ominaisuudet. Rosenqvist näki järven lahjat parempina kuin heinäkuormat.


title: New Yorkin öitä

text: New Yorkin öitä () on vuonna 1929 ensi-iltansa saanut Lewis Milestonen ohjaama yhdysvaltalainen rikosdraamaelokuva, jonka pääosissa ovat Norma Talmadge ja Gilbert Roland. Elokuva tunnetaan Norma Talmadgen ensimmäisenä äänielokuvana, joka jäi myös hänen toiseksi viimeiseksi elokuvakseen. Talmadge oli elokuvan tuottajana yhdessä aviomiehensä Joseph Schenckin kanssa. Schenckin Joseph M. Schenck Productions oli elokuvan tuotantoyhtiönä. "New Yorkin öitä" perustuu Hugh Stanislaus Stangen näytelmään "Tin Pan Alley" (1924), jonka pohjalta Jules Furthman sovitti elokuvan käsikirjoituksen.


title: New Yorkin öitä

text:
Jill Deverne (Norma Talmadge) on Broadway-musikaalien tähti, joka on naimisissa alkoholisoituneen ja alamäessä olevan säveltäjän, Fredin (Gilbert Roland), kanssa. Joe Prividi (John Wray) on gangsteri, joka tuottaa Jillin uusimman musikaalin. Prividi on ihastunut Jilliin, joka on kuitenkin uskollinen ainoastaan aviomiehelleen. Prividi junailee Ruthie-nimisen (Mary Doran) kuorotytön humaltuneen Fredin syliin eräänä iltana salakapakassa ja järjestää ratsian. Vihainen Jill ei usko Fredin syyttömyyteen, joten hän jättää tämän. Prividi alkaa liehitellä Jilliä, josta tulee hänen rakastajattarensa. Eräissä yksityisissä juhlissa Prividi ampuu humaltuneen uhkapelaajan, joka oli ahdistellut Jilliä. Prividi ja Jill viedään poliisiasemalle, missä Jill löytää Fredin, joka on joutunut elämässään alamäkeen ilman häntä. Jill, joka on väsynyt elämään railakasta ja laitonta elämäntapaa, sopii riitansa Fredin kanssa. He alkavat suunnitella pakoaan New Yorkista ja yhteistä tulevaisuuttaan. Päästyään vankilasta mustasukkainen Prividi lähettää asemiehensä tappamaan Fredin. Prividi ja hänen suunnitelmansa kuitenkin pysäytetään, ja hän saa menolipun takaisin vankilaan. Samaan aikaan Jill ja Fred lähtevät junalla kohti uutta alkuaan.
Hugh Stanislaus Stangen kolminäytöksinen näytelmä "Tin Pan Alley" sai ensi-iltansa Broadwayn Biltmore-teatterissa 1. marraskuuta 1928. Näytelmää esitettiin 69 kertaa, ja sen viimeinen esitys esitettiin joulukuussa 1928. Broadway-näytelmän rooleissa olivat Claudette Colbert, Norman Foster, John Wray, Constance McKay, Marica Manning ja Edgar Nelson. John Wray oli alkuperäisen näytelmän näyttelijäkokoonpanon ainoa jäsen, joka uusi roolinsa elokuvaversiossa. Näytelmässä Jill Deverne on Jill O’Dare ja Fred Deverne Fred Moran, mutta elokuvaan henkilöhahmoille annettiin sama sukunimi.


title: New Yorkin öitä

text: Ennen elokuvan kuvauksia Norma Talmadge oli käynyt äänielokuvaharjoituksissa yli vuoden ajan, jotta oli päässyt eroon paksusta brooklyniläisaksentistaan. Kun otetaan huomioon elokuvan miljöö, brooklyniläisaksentti ei olisi toisaalta haitannut.


title: New Yorkin öitä

text: Al Jolsonin, Dave Dreyerin ja Ballard McDonaldin säveltämä “A Year from Today” -kappale kuullaan elokuvassa, jossa se lauletaan neljällä eri tyylillä.


title: New Yorkin öitä

text: "New Yorkin öitä" sai ensi-iltansa Yhdysvalloissa 28. joulukuuta 1929. Elokuvan Suomen teatteriensi-ilta oli 14. joulukuuta 1930. United Artists vastasi elokuvan teatterilevityksestä Yhdysvalloissa vuonna 1929. Elokuva sai paljon julkisuutta tiedotusvälineissä etenkin Talmadgen ensimmäisenä äänielokuvana.


title: New Yorkin öitä

text: "New Yorkin öitä" osoitti, että Talmadge pystyi puhumaan ja näyttelemään äänielokuvissa hyväksyttävästi. Hänen roolisuorituksensa sai kehuja. "Variety" ylisti hänen roolisuoritustaan, ja "Photoplay" kirjoitti, että hänen ihailijansa eivät tulisi olemaan pettyneitä hänen ääneensä. Itse elokuva sai lähinnä kielteisiä arvosteluja juonen osalta. Elokuva oli kuitenkin kohtuullinen menestys lippuluukuilla.


title: New Yorkin öitä

text: "New Yorkin öitä" sai uusintaensi-iltansa Yhdysvalloissa vuonna 1938, jolloin se leikattiin 64-minuuttiseksi. Elokuvan kopiota säilytetään muun muassa Yhdysvaltain kongressin kirjaston ja George Eastman Housen elokuva-arkistoissa.


title: Helena Kuula

text: Helena Inkeri Kuula (ent. Kuula-Nikkinen, o.s. Vuorela) on fiktiivinen hahmo televisiosarjassa "Salatut elämät", jossa hän oli mukana vuosina 2008-2015. Häntä esittää Anneli Ranta.


title: Helena Kuula

text: Varakkaalla Helenalla on kolme poikaa, Sebastian, Sergei ja Antti. Helena asui pitkään Sebastianin ja Sergein kanssa Helsingin Erottajalla hienostoalueella. Helena kuului Helsingin seurapiireihin, jotka käänsivät hänelle kuitenkin selkänsä, kun Kuulan perheen rikollinen tausta paljastui.


title: Helena Kuula

text: Helena Kuula lahjoitti kansanedustajaksi pyrkineen Seppo Taalasmaan vaalikassaan viisi tuhatta euroa rahaa. Tämä oli vain osa suunnitelmaa, jonka tarjoituksena oli saada Sepon kautta tietoa Kari Taalasmaasta ja Romeo Arosta, jotka olivat aikoinaan tehneet autovarkauskeikkoja Helenan pojalle Sebastianille. Kun Sebastian joutui Karin ja Romeon takia vankilaan, Helena ja Sergei päättivät kostaa heille. Sepon vaalikampanjan aikana paljastui, että Helenalla ja Romeon veljellä Rafaelilla oli seksisuhde, josta Helena maksoi Rafaelille. Suhde oli Helenan keino saada Rafaelilta tietoja Romeosta. Helena ihastui Seppoon, mikä hankaloitti hänen kostoaikeitaan. Helena kidnappasi Romeon tyttären Maijan ja ilmoitti ”kadulta löytyneestä lapsesta” sosiaaliviranomaisille. Jo aiemmin Helena ja Sergei piilottivat Taalasmaiden pakettiautoon huumausainetta sisältävän pussin ja tekivät nimettömän ilmoituksen poliisille huumausainerikoksesta. Tarkoitus oli saada Kari poliisien kynsiin, mutta autoa ajoikin Seppo, joka oli erehdyksessä käyttänyt aineita mattojenpesuun ja näin ollen poliisit löysivät Taalasmaiden autosta pelkän pesuainejauhepussin.


title: Helena Kuula

text: Helenan viimeinen keino kostaa Romeolle oli tämän huumaaminen. Hän ilmoitti Kentaurin ”huumautuneesta asiakkaasta”, minkä jälkeen Romeo pidätettiin ja tältä evättiin Maijan huoltajuus. Helena oli tyytyväinen, mutta joutui tunnustamaan Sepolle tekonsa. Seppo sai lopulta puhuttua Helenan ympäri, jotta tämä menisi tunnustamaan tekonsa poliisille. Helena tunnusti ja hänet vangittiin.


title: Helena Kuula

text: Helena kärsi ensikertalaisena lyhyen vankilatuomion ja palasi muutaman kuukauden päästä takaisin Pihlajakadulle. Miehensä perintörahoilla Helena hankki omistukseensa antiikkiliikkeen. Ismo Laitela tarjosi tukensa Helenalle ja houkutteli Sepon käymään uudessa antiikkiliikkeessä. Pian Seppo ja Helena saivat sovittua riitansa. Pian Helena ja Karikin saivat sovittua ja heistä tuli perhe. Yllättäen Sebastian ilmoitti pääsevänsä vankilasta. Helena ei uskaltanut aivan heti kertoa asiasta lähimmilleen, koska hän pelkäsi sen rikkovan hyvin alkaneen ”uuden alun”. Pian Helenan oli kuitenkin pakko kertoa asiasta Sepolle ja Karille.


title: Helena Kuula

text: Helenalle selvisi Kentaurin räjähdyksen aikoihin, että Olavi Kanerva on hänen kuolleeksi luultu aviomies Igor Kuula. Igor kertoi Helenalle totuuden ja myöhemmin Helena antoi hänelle anteeksi. Olavi muutti tyttärensä Niinan luokse Turkuun.


title: Helena Kuula

text: Helena kuuli Isabella Holmilta huonossa kunnossa olevasta majatalosta ja päätti ostaa sen ja otti yhtiökumppanikseen rahattoman Isabellan. He kunnostivat majatalon ja nimesivät sen Amandaksi. Kun Helena havaitsi Sebastianilla olevan kehkeytymässä suhde Isabellan kanssa, hän ei katsonut sitä hyvällä ja yritti puhua Sebastian ympäri, jotta tämä katkaisisi suhteensa Isabellaan. Kun Sebastian ja Kari tappelivat majatalo Amandassa, Helena antoi Isabellalle potkut, koska hän ei voinut katsoa vierestä kuinka Isabella hajotti hänen perhettään.


title: Helena Kuula

text: Helena meni naimisiin Sepon kanssa, mutta Isabella ja lyhyeen vierailun tuolloin sarjassa tehnyt Ulla yrittivät estää häät juottaa Helenalle myrkytetyn viinin, mutta Jiri juotti sen Ullalle ja Isabellalle, joten Helenan nöyryyttäminen ei onnistunut.


title: Helena Kuula

text: Myöhemmin Isabella väitti Helenan kärsivän dementiasta saadakseen majatalon itselleen. Tämän epäonnistuttua Isabella yritti saada majatalon itselleen esittämällä olevansa raskaana Sebastianille, mutta hän jäi kiinni. Kevään 2011 päätösjaksossa selvisi, että Isabella onkin oikeasti raskaana, sillä hänen lapsivetensä tuli ja synnytys alkoi. Helena antoi Isabellalle osuuden Amandasta. Isabella synnytti poikavauvan, jonka Jenni Vainio kuitenkin vaihtoi sairaalassa Ossi Puolakan ja Cindy Rintalan vastasyntyneeseen lapseen, Ossi Junioriin.


title: Helena Kuula

text: Helena oli onnellinen päästessään isoäidiksi, kunnes lapsi, Alexander kuoli vakavaan sairauteen. Suru lapsenlapsen menettämisestä mursi Helenan, sillä tapaus toi mieleen erään toisen menetyksen, jonka talon nuoret saivat selville: Sebastianilla on kaksosveli, jonka Igor Kuulan viholliset kidnappasivat synnytyslaitokselta panttivangiksi, eikä lasta enää sen koommin nähty. Teinit matkustivat Turkuun etsimään Igoria, joka olikin joutunut sydänkohtauksen vuoksi sairaalahoitoon Helsinkiin. Päästyään selville nuorten etsinnöistä myös Antti Polvijärvi alkoi etsiä Igoria ja kohtasi tämän sairaalassa. Päästäkseen pois arkistotöistä Antti pidätti Igorin epäiltynä vuosien takaisesta murhasta. Antti laittoi myös Sergein vankilaan tämän huumekauppojen takia.


title: Helena Kuula

text: Sergein ollessa jälleen vapaana, Antti uhkasi toimittaa tämän uudelleen vankilaan. Sergei ja Helena uhkasivat Anttia hankkimillaan todisteilla tämän epämääräisestä toiminnasta poliisina. Antti heitti todisteena toimineen kameran mereen, minkä vuoksi Sergei uhkasi pudottaa Antin sillalta veteen. Yllättäen Antti paljasti olevan Sebastianin kadonnut kaksosveli eli Helenan poika ja Sergein veli.


title: Helena Kuula

text: Helenaa, Sergeitä ja Peppiä alettiin vainota. Tuntematon henkilö lähetteli uhkausviestejä ja vakoili heidän liikkeitään. Helena ja Sergei olettivat, että ahdistelija voisi olla menehtyneeksi oletettu Korppi. Todellisuudessa vainoaja oli Heiskanen, joka paljastui Korpin pojaksi. Heiskanen yritti räjäyttää Helenan, Sergein, Isabellan, Sebastianin ja Pepin tunnelissa, mutta Helena tyrmäsi Heiskasen ja joukko pääsi pakenemaan.


title: Helena Kuula

text: Seppo voitti kahden hengen lomamatkan yksityislentokoneella Havaijille. Koneesta Seppo kuitenkin löysi kaapatut Pepin, Sergein, Isabellan ja Sebastianin. He kuulivat läppäristä kuolleeksi luullun Heiskasen äänen, jossa hän sanoin heidän joutuvansa maksamaan äitinsä murhasta ja siitä, että jättivät hänet tunnelityömaalle kuolemaan. Lentäjä kuoli Heiskasen myrkyttämään ruokaan, ja kone syöksyi keskelle Siperiaa. Seppo eksyi joukosta. Jonkin ajan kuluttua Heiskanen saapui aseen kanssa mökkiin pitämään selviytyneitä vankeinaan. Heiskanen ampui vahingossa Sebastiania, tarkoituksenaan ampua Isabellaa, joka ärsytti tätä. Peppi synnytti Taiga-tyttären, jonka Heiskanen otti mukaansa ja sitoi muut mökkiin. Hän päätti polttaa heidät elävältä, mutta Seppo saapui paikalle ja ampui Heiskasen. Myöhemmin he palasivat kotiin, mutta Seppo kyllästyi Helenan ja tämän perheen tuomiin ongelmiin ja poistui Helsingistä.


title: Helena Kuula

text:
Veera ei voinut hyväksyä Pepin mieheksi Sergeitä ja tämän sukua rikollistaustan vuoksi, joten hän lähti pois Pepin ja lapsen elämästä.
Monien mutkien kautta Peppi ja Taiga muuttivat pois Veeran luokse Lappiin. Isabella, jonka oikeaksi nimeksi paljastui Pirjo Luokkanen, poistui Suomesta. Ulla muutti takaisin Pihlajakadulle ja pian myös Kari. Helena asuu yhdessä Ullan, Karin, Tale Taalasmaan ja Iida Mustonen kanssa Taalasmailla. Isabella myi osuutensa Amandasta Ismolle, josta tuli Helenan työkaveri. Parin välillä alkoi kipinöidä. Suhdetta häiritsi Ismon kuolleeksi luullun Liisa-vaimon – nykyisen Kristiina Pohjosen paluu Helsinkiin. Ismo tapaili molempia naisia samanaikaisesti, mutta valitsi lopulta Kristiinan.


title: Helena Kuula

text: Helena päätyi suhteeseen Pihlajakadulle palanneen Aki Nikkisen kanssa. Helena on luopunut jopa perheestään Akin takia. Sebastian perheineen ei hyväksy Akia osaksi perhettä ja Sergei taas on katkaissut välinsä Helenaan, koska tämä uskoi Marianna Kurkea, joka väitti Sergein tulleen hulluksi. Kun totuus Mariannasta paljastui, Sergei ei antanut äidilleen anteeksi.


title: Helena Kuula

text: Sebastian oli laittanut videokamerat Akin toimistoon vakoillakseen Akia. Hän näki kuinka Aki suuteli ex-vaimoa (ja Sebastian ex-naisystävää) Monicaa ja tallensi videon. Sebastian lähetti Helenalle nimettömän kirjekuoren jossa oli video. Helena katsoi videon ja myöhemmin humalaisena näytti videon hänen perhepäivällisenä, jossa Monica ja Aki olivat mukana. Masentunut Helena lähti kotoa ja sammui kadulle. Heikki Pohjonen toi Helenan sairaalaan. Helena purki kihlauksensa Akin kanssa mutta Aki puhui tämän ympäri ja he menivät naimisiin sairaalassa. Sebastian ja Sergei olivat molemmat hyvin pettyneitä Helenaan.


title: Helena Kuula

text: Helenalle selvisi kevään 2015 päätösjaksossa että Aki oli huijannut häneltä Amandan. Hän alkoi suunnittelemaan kostoa Sebastianin, Karin ja Sergein kanssa. Aki saatiin pidätettyä, mutta poliisiasemalla Akin puhe vakuutti Helenan Akin vilpittömyydestä, joten Helena antoi Akille anteeksi ja Aki vapautettiin. Aki tuhosi Helenan nähden sopimuksen, jolla Aki huijasi Amandan itselleen. Myöhemmin Aki järjesti perhepäivällisen, jossa Alissan puhe isästään vakuutti Helenan jälleen Akin vilpittömyydestä. Marraskuussa 2015 esitetyssä jaksossa Helena kuuli Akin ja Alissan keskustelun, josta kävi ilmi Akin omistavan edelleen puolet Amandasta ja tuhonneen kopion Amandan luovutussopimuksesta. Sitä seuraavassa jaksossa Helena kiristää Akia antamaan alkuperäisen Amandan luovutussopimuksen Helenalle aseella uhaten. Aki antaa alkuperäisen sopimuksen ja kertoo Helenalle, ettei koskaan rakastanut häntä tai edes pitänyt hänestä. Tämä oli Helenalle liikaa ja tämä ampui Akin. Tämän jälkeen Helena oli todella järkyttynyt ja luuli tappaneensa Akin. Hän kertoi asiasta Kristiinalle ja Ullalle. Helena pelkäsi joutuvansa vankilaan, mutta Ulla lupasi tälle yhteyksien kautta piilopaikan Malagasta. Ulla ja Kristiina hyvästelivät Helenan ennen kuin tämä lähti pois Suomesta.


title: Tavaratalon tuulispää

text: Tavaratalon tuulispää () on A. Edward Sutherlandin ohjaama, vuonna 1929 valmistunut yhdysvaltalainen romanttinen komediaelokuva. Elokuvan käsikirjoitti Ethel Doherty George Abbottin näytelmän pohjalta. Elokuvan pääosissa ovat Clara Bow, Jean Arthur ja James Hall. Sivuosissa ovat muiden muassa Edna May Oliver ja Hyman Meyer. Myöhemmin tunnettu, vasta uraansa aloittelemassa Jean Harlow näyttelee pikkuosaa Hazelina.


title: Tavaratalon tuulispää

text: "Tavaratalon tuulispää" on mustavalkoinen ja kestää noin 63 minuuttia, eli tunti ja 3 minuuttia ja se sai ensi-iltansa Yhdysvalloissa 25. lokakuuta vuonna 1929 ja Suomessa seuraavana vuonna 1. syyskuuta vuonna 1930. Elokuvan tuotti Paramount Pictures.


title: Tavaratalon tuulispää

text: Elokuva kertoo sisaruksista, Maymesta (Bow) ja Janiesta (Arthur), jotka ovat myyjättärinä Ginsbergin (Meyer) tavaratalossa. Mayme on rakastunut kauppavirkailija Billiin (Hall), mutta Janie yrittää varastaa Billin Maymelta. Hazel, toinen myyjätär, on Jean Harlowin ensimmäinen tärkeä rooli.


title: Jazzikuningatar

text: Jazzikuningatar () on vuonna 1929 ensi-iltansa saanut yhdysvaltalainen komediaelokuva, jonka ohjasi William A. Seiter. Käsikirjoituksesta vastasivat Paul Perez ja Carey Wilson. Pääosia näyttelevät Colleen Moore, Neil Hamilton ja Bodil Rosing.


title: Jazzikuningatar

text: "Jazzikuningatar" on mustavalkoinen ja on 84 minuutin mittainen. Elokuva sai ensi-iltansa Yhdysvalloissa mykkäversiona 28. helmikuuta vuonna 1929 ja ääniversiona 12. maaliskuuta 1929. Suomessa elokuvan ensi-ilta oli 10. huhtikuuta vuonna 1930. Tuotantoyhtiönä oli First National Pictures.


title: Embrace the Silence

text: Embrace the Silence on australialaisen progressiivista metallia soittavan Vanishing Pointin kolmas studioalbumi. Albumin julkaisi levy-yhtiö Metal Warriors vuonna 2005. Kaksi vuotta myöhemmin Locomotive Records julkaisi albumista uusintapainoksen.


title: Kristian Ranta

text: Kristian "Kride" Ranta (s. 13. maaliskuuta 1981 Helsinki) on suomalainen muusikko, jonka instrumentteja ovat kitara ja laulu. Parhaiten hänet tunnetaan Northerin kitaristina. Hän on kirjoittanut useimmat Northerin tunnetuista kappaleista, kuten "Frozen Angelin". Hänellä on myös oma musiikillinen sivuprojekti Gashouse Garden, jota hän luotsaa yhdessä Jaska Raatikaisen kanssa. Hänen säveltämänsä Norther-kappale "Frozen Angel" soi "V2 – Jäätynyt enkeli" -elokuvassa. Ranta työskentelee muusikon uran lisäksi teknologiayhtiö Mendorissa.


title: Muyingan provinssi

text: Muyingan provinssi, aiemmin myös Muhingan provinssi, on yksi Burundin 18 provinssista. Se sijaitsee maan koillisosassa. Provinssi rajoittuu pohjoisessa Ruandaan, idässä Tansaniaan, luoteessa Kirundon provinssiin, lounaassa Ngozin ja Karuzin provinssiin ja kaakossa Cankuzon provinssiin.


title: Muyingan provinssi

text:
Myös maakunnan hakkintokeskuksen nimi on Muyinga.
Vuonna 2007 Muyingan provinssin väkiluvuksi arvioitiin 627 000 henkeä. Sen pinta-ala on 1 836,26 km².


title: Muyingan provinssi

text: Maakunta on moniulotteisella köyhyysindeksillä (MPI) mitattuna eräs köyhän Burundin kaikkein köyhimmistä maakunnista.


title: Muyingan provinssi

text: Muyingan provinssi jakautuu seitsemään kuntaan


title: Heikki Saari (rumpali)

text: Heikki Saari (s. 8. syyskuuta 1984 Veteli) on suomalainen muusikko, joka on tällä hetkellä Finntrollin, Naildownin, Tuonen sekä Whorionin rumpali. Aiemmin hän on toiminut myös yhtyeissä Force Majeure, Amberian Dawn sekä Norther.


title: Heikki Saari (rumpali)

text: Saaren isä on ammattirumpali, josta johtuen Saaren omien sanojen mukaan rumpujen soitto on kuulunut aina hänen elämäänsä. Varsinaisen rumpujen soiton hän aloitti 5–6 vuoden iässä. Vuonna 2004 Saari esiintyi ensimmäisellä varsinaisella studioalbumilla.


title: Julius Leber

text: Julius Leber (16. marraskuuta 1891 Biesheim, Elsass, Saksa – 5. tammikuuta 1945 Plötzenseen vankila, Berliini, Saksa) oli Saksan sosialidemokraattisen puolueen poliitikko ja natsihallinnon vastaisen vastarintaliikkeen jäsen. Leber osallistui Adolf Hitleriä vastaan suunnattuun heinäkuun 20. päivän salaliittoon.


title: Julius Leber

text: Leber syntyi muurari Jean Leberin ja tämän vaimon Katharinen perheeseen Biesheimissa 1891. Hän kävi kansakoulun ja lukion Breisachissa. Hän opiskeli valtiontaloutta ja historiaa Strasbourgin ja Freiburgin yliopistossa ja liittyi opiskeluaikanaan Saksan sosialidemokraattiseen puolueeseen vuonna 1913.


title: Julius Leber

text: Ensimmäinen maailmansodan sytyttyä elokuussa 1914 Leber ilmoittautui vapaaehtoisena armeijaan. Hän haavoittui rintamalla kahdesti. Sodan aikana hän yleni luutnantiksi ja jäi armeijaan, joka Saksan hävittyä supistettiin 100 000 miehen vahvuiseksi.


title: Julius Leber

text: Äärioikeistolaisen Kappin vallankaappausyrityksen aikana 1920 Leber liittyi uutta Weimarin tasavaltaa puolustaviin joukkoihin. Kun kaappausyritys kukistui lakkoiluun, Leber erosi armeijasta vastalauseena sille, että armeija oli tukenut Kappia hyvin merkittävästi. Hän jatkoi opiskelua ja valmistui tohtoriksi Freiburgin yliopistosta.


title: Julius Leber

text: Vuonna 1921 Leberistä tuli sosialidemokraattisen sanomalehden "Lübecker Volksbotenin" vastaava päätoimittaja. Lehteen kirjoitti myös tuolloin opiskeleva Willy Brandt. Leber oli Lyypekin kaupunginvaltuutettu 1921–1933. Valtiopäiville hänet valittiin vuonna 1924. Parlamentissa hän toimi puolustuspolitiikan parissa. Vuonna 1927 Leber meni naimisiin Annedore Rosenthalin kanssa. Avioliitosta seurasi kaksi lasta.


title: Julius Leber

text: Hitlerin johtama Saksan kansallissosialistinen työväenpuolue nousi valtaan tammikuussa 1933. Pian kansallissosialistit yrittivät murhata Leberin. Murhayrityksen jälkeen hänet pidätettiin mutta jouduttiin vapauttamaan lyypekkiläisten työläisten vaatimuksesta. Hänet pidätettiin kuitenkin uudestaan jo maaliskuussa ja julistettiin ”hallinnon vaaralliseksi vastustajaksi”. Hänet vangittiin Sachsenhausenin keskitysleirille, josta hänet vapautettiin 1937.


title: Julius Leber

text: Vapauttamisensa jälkeen Leber työskenteli hiilen kuljettajana Berliinissä. Vaatimaton työ oli tärkeämpien vastarintatoimien kulissi hänen toimiessaan yhteistyössä muun muassa Gustav Dahrendorfin, Ernst von Harnackin ja Ludwig Schwambin kanssa. Vuonna 1940 Leber etsi kontakteja armeijan johdosta ja tutustui Claus von Stauffenbergiin. Hän tutustui edelleen Carl Friedrich Goerdeleriin ja Helmuth von Moltken ympärille rakentuneeseen Kreisaun piiriin.


title: Julius Leber

text: Anton Saefkowin johtama kommunistiryhmä kuitenkin petti Leberin, joka oli yrittänyt saada aikaan yhteistyötä kommunististen vastarintaliikkeiden kanssa. Gestapo pidätti hänet 5. heinäkuuta 1944, 15 päivää ennen Stauffenbergin suorittamaa pommiattentaattia Hitlerin päämajassa.


title: Julius Leber

text: Kuukausia kestäneiden kuulustelujen ja pahoinpitelyjen jälkeen Leber vietiin kansantuomioistuimeen 20. lokakuuta. Hänet tuomittiin kuolemaan ja teloitettiin 5. tammikuuta 1945 Plötzenseen vankilassa Berliinissä.


title: Julius Leber

text: Berliinin Schönebergiin 2008 rakennettu rautatiesilta nimettiin Julius Leberin kunniaksi. Siltaan kiinnitetyssä muistolaatassa lukee: ”"Julius Leber, Saksan valtiopäivien jäsen vuoteen 1933, uhrasi elämänsä VAPAUDELLE ja OIKEUDELLE."”


title: Larry Drake

text: Larry Drake (21. helmikuuta 1950 Tulsa, Oklahoma, Yhdysvallat – 17. maaliskuuta 2016 Hollywood, Los Angeles, Kalifornia, Yhdysvallat) oli yhdysvaltalainen kahdesti Emmy-palkittu näyttelijä, joka tunnettiin kenties parhaiten Benny Stulwiczin roolista televisiosarjasta "L.A. Law". Näytelmäroolien lisäksi hän teki äänirooleja muun muassa "Johnny Bravoon", "Batman of the Futureen" ja "Justice Leagueen".


title: Larry Drake

text: Drake löydettiin kuolleena asunnostaan 14. maaliskuuta 2016. Hänellä tiedettiin olevan terveysongelmia.


title: Shion

text: Shion () on MUCC-yhtyeen kahdeksas studioalbumi. Levyn ensimmäinen painos julkaistiin Japanissa maaliskuussa 2008.


title: Shion

text: MUCC promotoi albumia runsaasti lukuisten lehtihaastattelujen, mainosten avulla ja ulkomaankiertuiden avulla. Ennen levyn julkaisua yhtye kuvaili Shionin äänimaailman sijoittuvan aiemmin julkaistujen Houyoku- ja Gokusai-albumien välimaastoon. Japanilaisen Zy-lehden haastattelussa kitaristi Miya kertoi yhtyeen alun perin suunnitelleen julkaisevansa levyn kappaleet tupla-EP:nä. Vierailevina muusikkoina levyllä esiintyvät kappaleiden elektronisista osuuksista huolehtinut Atsushi Koike, perkussionisti Sakura Sons of All Pussys -yhtyeestä sekä jousiorkesteri Crusher Kimura Strings.


title: Shion

text: Albumin tiimoilta MUCC kiersi maaliskuussa 2008 Yhdysvaltoja esiintyen osana Taste of Chaos -kiertuetta. Lokakuussa kiertueen kansainvälinen osuus toi yhtyeen esiintymään muun muassa Alankomaihin, Saksaan, Tanskaan sekä Isoon-Britanniaan. Erityisesti Britannian konsertteja promotoidakseen Shionista julkaistiin vain Britannian markkinoille tarkoitettu versio joka sisältää "Fuzz"-kappaleen musiikkivideon sekä muuta lisämateriaalia.


title: Shion

text: "Fuzz" on julkaistu myös Cloverfield-elokuvan soundtrackilla.


title: Jaakko Sohlo

text: Jaakko Sohlo () oli suomalainen jääkärimajuri. Hän oli sotilaskoulutuksensa ensimmäisen maailmansodan aikana Saksassa saanut jääkäri. Tulikasteensa hän sai Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueenjohtajana Valkoisen armeijan jääkärijoukoissa. Lisäksi hän osallistui vielä talvisotaankin pataljoonan komentajana, jota tehtävää suorittaessaan hän kaatui Taipaleenjoen taistelussa Keljassa.


title: Jaakko Sohlo

text: Hänen vanhempansa olivat maanviljelijä Jaakko Sohlo ja Anna Maria Tuomikoski. Hänet vihittiin avioliittoon vuonna 1920 Helvi Aune Höydénin kanssa. Sohlo kirjoitti ylioppilaaksi Oulun suomalaisesta klassillisesta lyseosta vuonna 1912 ja liittyi Pohjois-Pohjalaiseen osakuntaan. Opintojaan hän jatkoi vuosina 1913–1914 Kauppakorkeakoulussa ja vuosina 1915–1916 Helsingin yliopiston lainopillisessa tiedekunnassa. Hän sai sotilaskkoulutusta sotilaspedagogisella kurssilla vuonna 1925 ja Taistelukoulun komppanianpäällikkökurssilla vuonna 1929.


title: Jaakko Sohlo

text: Hän liittyi vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan 23. helmikuuta 1916 ja otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella sekä Aa-joella. Hän osallistui vuonna 1917 Polangenissa järjestetyille erikoiskursseille (pommarikurssi).


title: Jaakko Sohlo

text: Hän saapui Suomeen jääkärien pääjoukon mukana Vänrikiksi ylennettynä 25. helmikuuta 1918 ja sijoitettiin Suomen Valkoiseen armeijaan joukkueenjohtajaksi 3. Jääkärirykmentin 7. jääkäripataljoonan 1. komppaniaan, josta hänet siirrettiin 12. huhtikuuta 1918 alkaen 3. komppaniaan ja otti osaa sisällissodan taisteluihin Tampereella, Aittolahdessa, Lyykylässä, Mannikkalassa ja Talissa.


title: Jaakko Sohlo

text: Sohlo palveli sisällissodan jälkeen komppanianpäällikkönä 3. Jääkärirykmentin 1. komppaniassa, josta hänet siirrettiin 25. heinäkuuta 1918 alkaen nuoremmaksi upseeriksi 2. Divisioonan tiedonanto-osastoon ja 24. elokuuta 1918 alkaen divisioonan miinanheittokomppaniaan. Lopulta hänet siirrettiin 7. huhtikuuta 1920 alkaen Uudenmaan rykmenttiin, jossa hän palveli aluksi komppanianpäällikkönä 7:ssä ja 3. syyskuuta 1923 alkaen 2. komppaniassa. Tänä aikana hän oli komennettuna 13. helmikuuta – 10. huhtikuuta 1923 välisenä aikana patteriston komentajaksi Hyökkäysvaunurykmenttiin. Lisäksi hän hoiti komppanianpäällikön tehtäviensä lisäksi 10. syyskuuta 1927 – 19. maaliskuuta 1928 välisenä aikana Uudenmaan rykmentin talouspäällikön tehtäviä 2. lokakuuta 1929 – 13. tammikuuta 1930 välisenä aikana yleisesikuntaupseerin tehtäviä. Komppanianpäällikön tehtävistään hän oli komennettuna 1. lokakuuta 1930 – 18. maaliskuuta 1931 välisenä aikana erikoistehtäviin 1. Divisioonan esikuntaan. Lisäksi hän hoiti 15. helmikuuta 1932 – 1. heinäkuuta 1933 välisenä aikana Haapamäen sotilaspiirin päällikön tehtäviä ja 1. heinäkuuta 1933 – 13. helmikuuta 1934 välisenä aikana apulaispäällikön tehtäviä, kunnes hänet nimitettiin 13. helmikuuta 1934 alkaen Kokkolan sotilaspiirin päälliköksi. Kokkolassa ollessaan hänet valittiin Kokkolan kaupunginvaltuustoon. Hänen urheiluharrastuksiinsa kuului paini, jossa lajissa hän saavutti armeijan painimestaruuden alle 60 kilon sarjassa vuonna 1923. Hänet on haudattu Limingan sankarihautaan.


title: Jaakko Sohlo

text: Sohlo osallistui talvisotaan pataljoonan komentajana aluksi Jalkaväkirykmentti 21:ssä ja myöhemmin Jalkaväkirykmentti 30:ssä, mitä joukkoa komentaessa hän menehtyi haavoihinsa Taipaleenjoen taistelussa Keljan kylässä suorittaessaan vastahyökkäystä. Hänet haudattiin Limingan sankarihautaan.


title: Enterovirus

text: Enterovirukset ovat helposti tarttuva, pikornaviruksiin kuuluvia pieniä, pyöreitä vaipattomia RNA-viruksia. Enterovirukset ovat saaneet nimensä siitä, että ne lisääntyvät pääasiassa suolistossa (kreikan enteron = suoli) ja tartunnan saanut ihminen erittää viruksia yleensä viikkokausia ulosteeseen. Enteroviruksia esiintyy maailmanlaajuisesti ja ne ovat yleisimpiä ihmisille infektioita aiheuttavista viruksista.


title: Enterovirus

text: Enterovirusten aiheuttama oirekirjo määräytyy virusten toissijaisen lisääntymispaikan mukaan. Osa enteroviruksista aiheuttaa keskushermoston tulehtumista. Esimerkiksi poliota aiheuttava enterovirus hakeutuu selkäytimeen tuhoten siellä keskushermoston hermosoluja. Ykköstyypin diabetesta aiheuttavat enterovirukset tunkeutuvat haimaan tuhoten insuliinia tuottavat solut. Enetrovirukset voivat aiheuttaa myös aivokalvotulehdusta, sydänlihastulehdusta, enterorokkoa ja muita ihottumatauteja sekä yleistyneen infektion vastasyntyneille. Valtaosa enterovirusten aiheuttamista infektioista on kuitenkin oireettomia tai hyvin vähäoireisia. Huolellinen käsihygienia on tärkeää enterovirustartunnan leviämisen estämiseksi.


title: Enterovirus

text: Enteroviruksiin kuuluvat myös coxsackievirukset ja ECHO-virukset.


title: Enterovirus

text: Suomessa viime vuosikymmenellä yleisimmin esiintynyt muoto silloin tunnetuista enteroviruksista oli coxsackievirus A16 (CAV-16). Vuonna 2007 siitä todettiin uusi muoto enterovirus 71 (EV-71), joka on ollut yleinen Aasiassa. Virus 71 eristettiin ensimmäisen kerran Kaliforniassa vuonna 1969. Juuri tämä 71-muoto voi joskus aiheuttaa vakavampia oireita. Sitä ei kuitenkaan ole todettu Suomessa vuoden 2007 jälkeen. Esimerkiksi syksyn 2008 epidemia ei johtunut siitä.


title: Enterovirus

text: Myös ykköstyypin diabeteksen arvellaan saattavan lähteä kehittymään enterovirustartunnan jälkeen.


title: Estrioli

text: Estrioli (CHO) on estrogeenihormoni, jota erittyy istukassa. Aine on heikohko hormoni, jonka määrä naisen elimistössä on suurin raskauden aikana.


title: Estrioli

text: Estriolia käytetään muiden estrogeenien, kuten esimerkiksi estradiolin, tavoin vaihdevuosien aikaisena hormonihotona. Hormonin teho on kuitenkin heikompi kuin estradiolin. Estrioli voi myös hidastaa MS-taudin aiheuttamia muutoksia aivoissa ja vaikuttaa taudin aktiivisuuteen.


title: Hippothoon

text: Hippothoon (), Hippothoontis tai Hippothoos, oli Poseidonin ja Kerkyonin tyttären Alopen poika, jonka Alope hylkäsi heti synnytyksen jälkeen. Tamma kuitenkin imetti poikaa, kunnes paimenet löysivät tämän. Paimenille tuli kiista siitä, kenelle lapsen yllä olleet kuninkaalliset vaatteet kuuluvat, ja he veivät asian Kerkyonin ratkaistavaksi. Tunnistettuaan puvun Kerkyon määräsi lapsen jälleen hylättäväksi ja Alopen surmattavaksi. Lapsi kuitenkin pelastui samoin kuin ensimmäisellä kerralla, ja pelastettuaan pojan toistamiseen paimenet nimesivät hänet Hippothooniksi.


title: Hippothoon

text: Surmattuaan Kerkyonin painiottelussa Theseus luovutti valtakunnan Hippothooksen hallittavaksi, koska molemmat olivat Poseidonin jälkeläisiä.


title: Hippothoon

text: Hippothoonin kunniaksi oli lähelle Eleusiita rakennettu alttari, ja kokonainen heimo kantoi hänen nimeään.


title: Zhu Jianqiang

text:
Zhu Jianqiang () (suomeksi Voimakastahtoinen Sika) on Sìchuānin maanjäristyksestä 2008 hengissä selvinnyt porsas. Porsas syntyi ilman takajalkoja ja se joutui elämään vedellä ja puuhiilellä 36 päivää 12. toukokuuta – 17. kesäkuuta 2008, minä aikana se menetti kaksi kolmasosaa elopainostaan, kun sen paino väheni 150 kilogrammasta 50 kilogrammaan.
Porsaan osti Dayissa sijaitsevan Jianchuanin museon kuraattori Fan Jianchuan 3 008 yuanilla, ja hän antoi porsaalle nimen "Zhu Jianqiang". Zhu Jianqiangia kutsutaan englanniksi myös nimellä "Baby 36". (kiinaksi , sānshíliù wár)


title: Zhu Jianqiang

text: Zhu Jianqiangista on tullut 5 miljoonaa ihmistä kodittomiksi tehneestä maanjäristyksestä selvinneiden kiinalaisen kestävyyden vertauskuva. Porsas sai kodin Jianchuanin museosta.


title: Zhu Jianqiang

text: Kiinalaiset äänesivät Zhu Jianqiangin Kiinan suosituimmaksi eläimeksi, ja sen selviäminen on ilmoitettu Guinnessin ennätystenkirjaan.


title: Zhu Jianqiang

text: Myöhemmin vuonna 2011 sika kloonattiin ja syntyi kuusi DNA:ltaan identtistä porsasta. Sika oli kuohittu jo ennen maanjäristystä.


title: Mannerheim (yhtye)

text: Mannerheim on suomalainen yhtye, joka perustettiin Kotkassa vuonna 1988. Sen alkuperäisjäseniä olivat Ari Seppä (kitara), Ilkka Heinonen (bassokitara), Tom Rask (rummut), Sasu Honka (koskettimet), Sami Virtanen (kitara) ja Anssi Stenberg (laulu). Aivan yhtyeen alkutaipaleella basistina oli Ari Helin, joka musisoi myös No Limit -yhtyeen bassossa.


title: Mannerheim (yhtye)

text: Yhtyeeltä ilmestyi alkuperäisellä kokoonpanolla kaksi vinyylisingleä; vuonna 1989 "Hard Situation/Feel the Dawn" (Bluelight Records) ja vuonna 1992 "White Room/Torn to Pieces" (Bluelight Records). Vuonna 1994 ilmestyi ensimmäinen albumi nimeltään "Feel the Dawn" (Bluelight Records). Levytys tehtiin seuraavalla kokoonpanolla: Ari Seppä (basso), Saku Paasiniemi (kitara, ex- Musta Paraati), Tom Rask (rummut), Sami Virtanen (kitara), Anssi Stenberg (laulu).


title: Mannerheim (yhtye)

text: Nimikkoalbumi "Mannerheim" (Bluelight Records) ilmestyi vuonna 1998, jolloin kokoonpano oli jälleen muuttunut: Jukka Jylli (basso, ex- Kingston Wall), Saku Paasiniemi (kitara), Tom Rask (rummut), Pate Kivinen (koskettimet), Anssi Stenberg (laulu). Levyllä kävi vierailemassa muun muassa Ade Manninen (kitara), Mirka ”Leka” Rantanen (lyömäsoittimet), Sami Vainikka (kitara) sekä Hansu Saarinen (saksofoni).


title: Mannerheim (yhtye)

text: Yhtye keikkaili Suomen lisäksi muun muassa Venäjällä, Valko-Venäjällä, Saksassa ja Latviassa. Keikkakokoonpanossa soitti myös Juhana ”Pätkä” Rantala (rummut, ex-HIM). Mannerheim jäi tauolle vuonna 2000, kunnes toiminta alkoi uudestaan vuonna 2004.


title: Mannerheim (yhtye)

text: Vuoden 2004 kokoonpanossa soittivat Ari Seppä (kitara), Ilkka Heinonen (basso), Tom Rask (rummut), Kari Tornack (koskettimet, ex- Tunnelvision/Thunderstone), Sami Virtanen (kitara) sekä Anssi Stenberg (laulu). Vuoden 2018 kokoonpano on seuraava: Guitar: Sami Virtanen, Bass: Ari Helin, Keyboards: Antti Huopainen, Drums: Teemu Niemelä, Vocals: Anssi Stenberg.


title: Lännenkoukkukakadu

text: Lännenkoukkukakadu ("Cacatua pastinator") on länsiaustralialainen papukaijalaji.


title: Lännenkoukkukakadu

text: Lännenkoukkukakadun pituus on 43–48 cm ja paino 700–860 g. Se muistuttaa suuresti idänkoukkukakadua, jonka alalajiksi se aikaisemmin luokiteltiin. Lännenkoukkukakadu on kuitenkin selvästi kookkaampi. Sen höyhenpuku on pääosin valkoinen ja oranssinpunaista on vain naamassa ja kurkussa. Silmää ympäröivä paljas alue on siniharmaa. Nokka on valkoinen, iiris tummanruskea ja koivet harmaat. Ylänokka on pidentynyt ja lienee sopeutuma lajin tapaan etsiä ravintoa maanpinnan alta. Nuori lintu on lähes aikuisen värinen ja sen ylänokka on hieman lyhyempi.


title: Lännenkoukkukakadu

text: Lännenkoukkukakadu elää Lounais-Australiassa (nimialalaji "pastinator") ja Länsi-Australian vehnänviljelyalueella (alalaji "derbyi"). 1900-luvun alkupuolella lajia vainottiin ankarasti, sillä sitä pidettiin pahana viljatuholaisena. Kanta oli vain noin 100 yksilöä 1940-luvulla. Suojelun ansiosta nimialalaji on runsastunut ja sen kanta on nykyisin noin 3 000 yksilöä. Alalaji "derbyi" on voimakkaasti vähentynyt elinympäristön häviämisen seurauksena. Laji on paikkalintu.


title: Lännenkoukkukakadu

text: Lännenkoukkukakadut asuvat eukalyptusmetsissä ja maanviljelysalueilla, missä vain on joitakin suuria puita, ja yleensä aina jonkin vesistön tuntumassa. Ne ovat äänekkäitä ja huomiota herättäviä lintuja, jotka pesimäajan ulkopuolella liikkuvat usein suurissakin parvissa.


title: Lännenkoukkukakadu

text: Lisääntymisaika on yleensä syyskuusta marraskuulle. Laji on yksiavioinen. Pesä on tavallisesti rannalla kasvavan, vanhan eukalyptuksen oksan tai rungon kolossa hyvin korkealla ja vaikeasti tavoitettavissa. Pesäpuiden ikähaitari oli erään tutkimuksen mukaan 167–1 333 vuotta. Valkoisia munia on yhdestä neljään, tavallisesti kaksi. Molemmat emot osallistuvat haudontaan, joka kestää noin 26–29 päivää. Poikasista selviää lentokykyiseksi usein vain yksi. Pesäpoikasaika on 8–9 viikkoa ja poikanen itsenäistyy sen jälkeen kolmen kuukauden kuluttua. Molemmat emot osallistuvat myös poikasen hoitamiseen ja ruokkimiseen. Lännenkoukkukakadu on sukukypsä 3–5 vuoden ikäisenä.


title: Lännenkoukkukakadu

text: Lännenkoukkukakadut ruokailevat enimmäkseen maassa ja syövät siemeniä, pähkinöitä, hedelmiä, marjoja, sipuleita, juurimukuloita, hyönteisiä ja niiden toukkia sekä mahdollisesti mettä.


title: Aloeus

text: Aloeus () oli kreikkalaisessa mytologiassa Poseidonin ja Kanaken poika. Hän meni naimisiin veljensä Triopaan tyttären Ifimedeian kanssa, joka synnyttikin aloadit Otoksen ja Efialteen. Yleisemmän version mukaan nämä olivat kuitenkin Poseidonin poikia, joita ainoastaan kutsuttiin Aloeuksen nimellä.


title: Kalle Kirra

text: Kaarle (Kalle) Johannes Kirra (9. tammikuuta 1893 Huittinen – 11. lokakuuta 1969 Huittinen) oli satakuntalainen maanviljelijä, pankinjohtaja ja Maalaisliiton kansanedustaja. Hänet valittiin eduskuntaan Turun läänin pohjoisesta vaalipiiristä vaalikausille 5. syyskuuta 1922 – 20. lokakuuta 1930 ja toisen kerran 1. syyskuuta 1936 – 21. heinäkuuta 1948. Hän oli Pitkän parlamentin kansanedustaja.


title: Kalle Kirra

text: Kirra oli presidentin valitsijamies vuosina 1925 ja 1931. Hänen luottamustoimiaan olivat Maalaisliiton keskushallituksen jäsenyys, Maalaisliiton Satakunnan piirin puheenjohtajuus, Maalaisliiton Satakunnan piirin sihteeriys, Maataloustuottajain Satakunnan piiriliiton johtokunnan puheenjohtaja, Satakunnan Kustannus oy:n johtokunnan puheenjohtaja, Huittisten sanomalehden johtokunnan puheenjohtaja, MTK:n liittoneuvoston jäsenyys, MTK:n säätiön hallituksen jäsenyys ja MTK:n säätiön valtuuskunnan jäsenyys.


title: Kalle Kirra

text: Kalle Kirra on ehkä tunnetuin eduskunnassa loppuun asti sotasyyllisyyslakia vastaan äänestänyt kansanedustaja. Hänen kannanottonsa oli järkkymätön:


title: Lähdekakadu

text: Lähdekakadu ("Cacatua sanguinea") on yleinen australialainen papukaijalaji.


title: Lähdekakadu

text: Lähdekakadun pituus on noin 38 cm ja paino 350–530 g. Se muistuttaa idänkoukkukakadua. Lähdekakadun höyhenpuku on pääosin valkoinen tai siinä voi olla lohenpunainen häivähdys ja oranssinpunaista on naamassa sekä töyhdön, poskien ja kurkun höyhenten tyvillä. Siipien ja pyrstön alapeitinhöyhenissä on keltaista. Silmää ympäröivä paljas alue on siniharmaa. Nokka on valkoinen, iiris tummanruskea ja koivet harmaat. Ylänokka ei ole pidentynyt. Nuori lintu on lähes aikuisen värinen.


title: Lähdekakadu

text: Lähdekakadu elää laajalla alueella Australiassa ja suppealla alueella Meraukessa Papua-Uusi-Guinean eteläosassa. Lajista tunnetaan viisi alalajia: "sanguinea", "normantoni", "transfeta", "gymnopis" ja "westralensis". Lajin elinympäristön laajuus on 1–10 miljoonaa neliökilometriä ja sen kokonaispopulaatio on yli miljoona yksilöä. Monin paikoin kaupunkien ympäristöihin on muodostunut karanneista häkkilinnuista syntyneitä populaatioita.


title: Lähdekakadu

text: Lähdekakadut asuvat sekä monenlaisilla avoimilla mailla että erityisesti vesistöjä reunustavissa eukalyptus- ja mangrovemetsissä. Ne ovat äänekkäitä ja huomiota herättäviä lintuja, jotka pesimäajan ulkopuolella liikkuvat suurissa, jopa 70 000 yksilön parvissa. Ne ruokailevat maassa ja esimerkiksi riisipelloilla.


title: Lähdekakadu

text: Lisääntymisaika vaihtelee suuresti. Laji on yksiavioinen. Pesä on tavallisesti rannalla kasvavan, vanhan eukalyptuksen oksan tai rungon kolossa. Joskus se voi olla kallionhalkeamassa tai termiittikeossa. Valkoisia munia on kahdesta neljään. Muna on kooltaan 38,8 mm x 28,5 mm. Molemmat emot osallistuvat haudontaan, joka kestää noin 26 päivää. Pesäpoikasaika on 6–8 viikkoa. Molemmat emot osallistuvat myös poikasen hoitamiseen ja ruokkimiseen.


title: Lähdekakadu

text: Lähdekakadut ruokailevat enimmäkseen maassa ja syövät siemeniä, pähkinöitä, hedelmiä, marjoja, juuria sekä hyönteisiä ja niiden toukkia.


Total Devastation: The Best of Busta Rhymes on rap-artisti Busta Rhymesin kokoelma-albumi vuodelta 2001.


title: Kanake

text: Kanake () oli kreikkalaisessa mytologiassa Aioloksen ja Enareten tytär.


title: Kanake

text: Kanake sai Poseidonin kanssa lapset, joiden nimet olivat Aloeus, Epopeus, Hopeleus, Nireus ja Triopas. Hän kuitenkin rakastui omaan veljeensä Makareukseen ja antautui suhteeseen tämän kanssa. Hänen tunnustettua asian isälleen Aiolokselle, isä lähetti tyttärelleen miekan, jolla Kanake surmasi itsensä. Syntyneen lapsen Aiolos viskasi koirille.


title: Kari Henneseid Eie

text: Kari Henneseid Eie (s. 2. heinäkuuta 1982 Porsgrunn) on norjalainen ampumahiihtäjä. Ampumahiihdon EM-kisoissa vuonna 2007 Eie sijoittui sprintissä seitsemänneksi. Ampumahiihdon maailmancupin osakilpailussa hän on ollut parhaimmillaan 22:s kaudella 2010–2011.


title: Kari Henneseid Eie

text: Seuratasolla Eie edustaa Drangedal SSL:ää.


title: Natalia Sedova

text: Natalja (Natalia) Ivanovna Sedova (5. huhtikuuta 1882 Romny, Pultavan kuvernementti, Venäjän keisarikunta – 23. tammikuuta 1962 Corbeil-Essonnes, Pariisi, Ranska) oli venäläisen vallankumouksellisen Lev Trotskin toinen puoliso. Sedova joutui puolisonsa kanssa maanpakoon. Hän oli myös itse vallankumouksellinen ja kirjoitti marxilaisuuteen liittyvistä kulttuurillisista aiheista.


title: Natalia Sedova

text: Natalia Sedovan isä Ivan Sedov oli varakas kauppias. Hänen äitinsä oli köyhtyneestä puolalaisesta aatelissuvusta. Natalia opiskeli Moskovan yliopistossa ja myöhemmin Sveitsissä Geneven yliopistossa kasvitiedettä. Hän liittyi Genevessä Georgi Plehanovin johtamaan opintopiiriin ja ryhtyi tukemaan sosialistien maanpaosta käsin toimittamaa "Iskra"-lehteä. Sedova siirtyi Pariisin Sorbonnen yliopistoon opiskelemaan taidehistoriaa, mutta ei ilmeisesti koskaan suorittanut tutkintoa. Vuonna 1902 Siperiasta paennut Lev Trotski asettui myös asumaan Pariisiin, jossa hän tapasi Sedovan. He elivät sen jälkeen koko ikänsä avoparina, mutta eivät koskaan menneet virallisesti naimisiin. Ei tiedetä varmuudella, mitätöitiinkö Trotskin ensimmäistä avioliittoa Aleksandra Sokolovskajan kanssa virallisesti koskaan.


title: Natalia Sedova

text:
Vallankumousta edeltäneen ajan Trotski ja Sedova asuivat pääasiassa maanpaossa, välillä yhdessä ja välillä erossa toisistaan, tehden maanalaista vallankumoustyötä. Sedova oli Venäjällä vangittuna muutaman kuukauden vuonna 1905. Vuonna 1907 Sedova asui Trotskin toisen Siperian-karkotuksen aikana Suomessa Terijoella ja Trotskin paettua he asuivat hetken aikaa Oulunkylän Villa Havulinnassa lähellä Helsinkiä. Pariskunta asui vuosina 1907–1914 Wienissä, sen jälkeen jälleen Pariisissa ja Sveitsissä sekä vuoden 1917 alussa lyhyen aikaa New Yorkissa Yhdysvalloissa. He palasivat takaisin Venäjälle helmikuun vallankumouksen jälkeen toukokuussa 1917. Lokakuun vallankumouksen jälkeen Trotski kohosi Neuvosto-Venäjän ulkoministeriksi ja myöhemmin sotaministeriksi. Sedovasta tuli heinäkuussa 1918 Neuvosto-Venäjän museoviraston pääjohtaja, missä tehtävässä hän toimi 1920-luvun lopulle saakka.
Trotskin hävittyä Neuvostoliiton sisäisen valtataistelun Josif Stalinille hänet erotettiin puolueesta, määrättiin tammikuussa 1928 sisäiseen karkotukseen Alma-Ataan Kazakstaniin ja lopulta helmikuussa 1929 karkotettiin kokonaan maasta Turkkiin. Sedova seurasi vapaaehtoisesti miestään karkotukseen. Maastakarkotuksen jälkeen Trotskit elivät vuosina 1929–1933 Turkissa, suuren osan tästä ajasta Prinkipon saarella lähellä Istanbulia, sillä mikään muu maa ei halunnut antaa Trotskille poliittista turvapaikkaa. Heinäkuussa 1933 Ranska myönsi Trotskille turvapaikan, mutta kielsi häntä asettumasta Pariisiin. Seuraavan kahden vuoden ajan pariskunta asui eri puolilla Ranskan maaseutua, kuten Saint-Palaisissa, Barbizonissa ja Grenoblen lähiympäristössä. Oleskelulupansa peruuttamisen vuoksi Trotski järjesti heille kesäkuussa 1935 uuden turvapaikan Norjasta, jossa he asuivat taidemaalari Konrad Knudsenin kotona Hønefossissa Oslon lähettyvillä. Neuvostoliiton painostuksesta Norja asetti Trotskin elokuussa 1936 kotiarestiin ja jätti joulukuussa hänen turvapaikkaoikeutensa uusimatta. Meksikon myönnettyä uuden turvapaikan Trotskit muuttivat tammikuussa 1937 viimeiseksi kotipaikakseen jääneeseen Coyoacániin Méxicon esikaupunkialueelle.


title: Natalia Sedova

text: Meksikossa Stalinin agentit tekivät Trotskia vastaan useita salamurhayrityksiä. Sekä Trotski että Sedova selvisivät vahingoittumattomina heidän kotiinsa 24. toukokuuta 1940 tehdystä aseellisesta hyökkäyksestä, mutta 20. elokuuta 1940 heidän lähipiiriinsä soluttautunut agentti Ramón Mercader onnistui murhaamaan Trotskin lyömällä tätä jäähakulla päähän.


title: Natalia Sedova

text: Trotskin salamurhan jälkeen Sedova jäi asumaan Coyoacánin kotiinsa. Toisen maailmansodan jälkeen hän muutti Pariisiin, jossa hän kirjoitti miehensä elämäkerran loppuun yhdessä Victor Sergen kanssa. Sedova jatkoi esiintymistä Stalinin kriitikkona. Hän toimi trotskilaisten perustamassa neljännessä internationaalissa, mutta erosi siitä sen annettua Neuvostoliiton ja Jugoslavian välirikon aikana tukensa Titon Jugoslavialle. Sedova kuoli Pariisissa 23. tammikuuta 1962. Hänet haudattiin miehensä viereen heidän kotitalonsa pihalle Meksikon Coyoacániin.


title: Natalia Sedova

text: Trotskin ja Sedovan vanhempi poika Lev Sedov oli aktiivi bolševikki, mutta joutui vanhempiensa kanssa maanpakoon ja kuoli Pariisissa. Neuvostoliittoon jäänyt nuorempi poika Sergei Sedov ei ollut poliittisesti aktiivinen, mutta hänet vangittiin ja myöhemmin surmattiin Stalinin vainoissa.


title: Turn It Up!: The Very Best of

text: Turn It Up!: The Very Best of on rap-artisti Busta Rhymesin toinen kokoelma-albumi. Se julkaistiin 4. huhtikuuta 2002.


title: Andreas Carlsson

text: Andreas "Mikael" Carlsson (s. 3. huhtikuuta 1973 Tukholman lähellä, Danderyd , Ruotsi) on ruotsalainen musiikkituottaja, säveltäjä ja sanoittaja. Hän on ollut vuodesta 2008 Ruotsin Idols-tuomaristossa. Hän on säveltänyt Patric Sarinin kanssa kappaleen "Insomnia", jonka Suomen Idolsin vuoden 2008 voittaja Koop Arponen esitti.


title: Andreas Carlsson

text: Andreas asui ja varttui Tingsrydissä Smålandissa, jossa hänen intonsa musiikkiin sai alkunsa. Musiikkiuran katsotaan virallisesti alkaneen vuonna 1996 kun Denniz Pop ("Dag Krister Volle") löysi lahjakkaan lauluntekijän ja palkkasi hänet ruotsalaiseen Cheiron-studioon Tukholmaan. Nykyisin hänellä on asuinpaikat Los Angelesissa ja Tukholmassa. Hänellä ja hänen kumppanillaan Hannah Graafilla on yhteinen poika, William, joka on syntynyt vuonna 2001.


title: Andreas Carlsson

text: Andreas Carlssonin lauluja on myyty yli 100 miljoonaa kappaletta maailmanlaajuisesti. Hän on kirjoittanut kappaleita yhdessä, mm. Max Martinin, Jörgen Elofssonin ja Desmond Childin kanssa, esim. artisteille: Backstreet Boys, Britney Spears, 'N Sync, Westlife, Paul Stanley, Celine Dion ja Bon Jovi.


title: Andreas Carlsson

text: Kappaleita, jotka ovat Andreas Carlsonin kirjoittamia. Useimmat laulut on tehty yhdessä muiden lauluntekijöiden kanssa.


title: Sheidi

text: Sheidi (oikealta nimeltään Heidi Nikkari) on suomalainen pop-, rock- ja iskelmälaulaja.


title: Sheidi

text: Sheidi tunnetaan parhaiten saavutuksistaan Syksyn sävelessä ja Euroviisujen karsinnoissa. Edel Records Finland on tuottanut Sheidin ensimmäisen albumin nimeltään "Arvaa mitä?". Levy sisältää kilpailukappaleiden lisäksi kaksi singleä ”Ketsuppitanssi” (suomennos kappaleesta ”The Ketchup Song”, ”Asereje”) sekä ”En sanonut niin” (suomennos Sarah Connorin kappaleesta ”From Sarah with Love”).


title: Sheidi

text: Sheidi on harrastanut laulamista, näyttelemistä ja kilpatanssia. Hänen uransa alkoi hänen päästyään Syksyn sävel -laulukilpailun finaaliin vuonna 2001 kappaleella ”Be-Bob-A-Lula”.


title: Sheidi

text: Vuonna 2004 Sheidi sairastui vakavasti verenmyrkytykseen, mutta palasi kuukauden sairausloman jälkeen esiintymislavoille.


title: Paper Trail

text: Paper Trail on hip hop -artisti T.I.:n kuudes studioalbumi, joka julkaistiin 26. syyskuuta 2008. Albumin piti alun perin ilmestyä syyskuussa 2008, mutta ilmestymispäivää päätettiin siirtää. Albumia myytiin ensimmäisen viikon jälkeen 568,000 kappaletta, joten se nouse Billboard 200 -listan ykköspaikalle. Albumi voitti Grammy-palkinnon vuoden parhaana rap albumina. Siksi joissakin albumeissa on tarra, jossa lukee: "THE BEST ALBUM OF THE YEAR".


title: Paper Trail

text: Albumia tehdessään T.I. äänitti noin 50 kappaletta kuten muun muassa "Out in the Cold" -nimisen kappaleen, jossa vierailee Fall Out Boy. Kyseistä kappaletta ei kuitenkaan laitettu albumille. T.I. sanoi MTV:lle, että hän laittaa, jonkun hylätyistä kappaleista hänen seuraavalle albumilleen.


title: Paper Trail

text: Albumin ensimmäinen single "No Matter What" lähetettiin StreetCred -nimiselle hip hop-sivulle 29. huhtikuuta 2008, mutta single julkaistiin virallisesti musiikkivideon kanssa 6. toukokuuta.


title: Paper Trail

text: 19. elokuuta albumin toisen "Whatever You Like" -nimisen singlen pystyi lataaman internetistä. 6. syyskuuta Single nousi Billboard Hot 100 -listan ykköspaikalle. Single teki samalla ennätyksen ("biggest one-week jump") ponnahtaessaan viikossa sijalta 71 ykköspaikalle.


title: Paper Trail

text: "Whatever You Like" -singlen jälkeen iTunes julkaisi uusien promo singlejen julkaisupäivämäärät. Promo singlet ja päivämäärät olivat "Swing Ya Rag" 26. elokuuta, "What's Up, What Haapnin"' 2. syyskuuta ja "Ready for Whatever" 23. syyskuuta.


title: Paper Trail

text: 22. elokuuta kappaleet "What I Do" (feat. The-Dream, kappale ei kuitenkaan tullut albumille), "Let My Beat Pound", "My Life, Your Entertainment" (feat. Usher) sekä "Swagga Like Us" loikkasivat internetiin. Single "Swagga Like Us" (feat. Jay-Z, Lil Wayne & Kanye West) on samplattu M.I.A.:n "Paper Planes" -kappaleesta. "Swagga Like Usin" piti tulla myös Jay-Z:n "The Blueprint 3" -albumille, mutta liiallisen autotunen käytön takia Jay-Z ei halunnut sitä albumilleen. Swagga Like Us menestyi Billboard Hot 100 -listalla hyvin noustuaan viidennelle sijalle.


title: Paper Trail

text: Albumin kolmas virallinen single "Live Your Life" (feat. Rihanna) rikkoi listalla nousemis -ennätyksen loikaten sijalta 80 sijalle yksi. "Live Your Life" on samplattu O-Zonen kappaleesta "Dragostea din tei".


title: Paper Trail

text: Albumin neljättä virallista singleä "Dead and Gone'a" (feat. Justin Timberlake) ei ole vielä julkaistu.


title: Mikko Kaakkuriniemi

text: Mikko Kaakkuriniemi on suomalainen rumpali. Vakituisena jäsenenä hän soittaa rumpuja Mikko Kuustosen yhtyeessä. Hän on toiminut myös sessiorumpalina ja soittanut muun muassa Lauri Porran, Ari Koivusen, Acornin ja Maarit Hurmerinnan levyillä.


title: Mikko Kaakkuriniemi

text: Kaakkuriniemi soittaa Yamaha-rummuilla, Sabian-symbaaleilla, Aquarianin kalvoilla ja Balbex-kapuloilla.


title: Panoplosaurus

text: Panoplosaurus (tarkoittaa ”täysin panssaroitua liskoa”) oli yksi viimeisimmistä nodosaureista ennen kuin ne kuolivat sukupuuttoon ja panssaroitujen dinosaurusten lokeron täyttivät nuijahäntäpanssariselät. Se oli yksi heimonsa parhaimmiten tunnetuista jäsenistä, siitä tunnetaan kaksi osittaista luurankoa ja kolme kalloa. Viime aikoihin asti sitä on pidetty "Edmontonian" lajina, mutta nykyään se luetaan omaan sukuunsa.


title: Panoplosaurus

text: "Panoplosaurus" eli nykyisessä Pohjois-Amerikassa; sen luurankoja on löydetty Montanasta, Albertasta, Etelä-Dakotasta ja Teksasista.


title: Panoplosaurus

text: "Panoplosaurus" oli noin 4,5–7 metriä pitkä ja kaksi metriä korkea. Se painoi noin kolme ja puoli tonnia ja söi matalia kasveja. "Panoplosauruksella" oli leveä, päärynänmuotoinen kallo, hampaaton edestä ja laajat sieraimet. Se oli samannäköinen kuin "Edmontonia", mutta sillä ei ollut hartioista sojottavia pitkiä piikkejä. Tilalle sen panssari koostui paksuista luulevyjen sarjoista, jokaisessa silmiin pistävä harjanne. Levyt ovat maksuimmat hartioiden ja niskan kohdalta. Lyhyet piikit työntyivät ulos ruumiin sivuilta sekä hännästä.


title: Tingsryd

text: Tingsryd on entinen kauppala ja Tingsrydin kunnan keskustaajama Kronobergin läänissä, Smålandin maakunnassa Etelä-Ruotsissa.


title: Tingsryd

text: Seudulla toimii muutamia tunnettuja yrityksiä, kuten Hammarplast. Paikkakunnalla on jääkiekkoseura Tingsryds AIF. Kulturverkstan-yhdistys on esimerkkinä monille muillekin kunnille, joissa kunnalliset musiikkikoulut on lakkautettu. Ruotsalainen muusikko Eddie Meduza vaikutti paikkakunnalla 1980-luvun alusta kuolemaansa asti.


title: Monninkylän koulu

text: Monninkylän koulu sijaitsee Monninkylässä Askolassa Uudellamaalla. Koulussa toimivat peruskoulun alaluokat 1–6 ja esikoulu. Se on yksi Askolan neljästä alakoulusta. Monninkylän koulun rehtori on Anu Hovilehto.


title: Junior (elokuva)

text: Junior on vuonna 1994 ensi-iltansa saanut komediaelokuva, jonka pääosissa ovat Arnold Schwarzenegger ja Danny DeVito. Sen on ohjannut Ivan Reitman.


title: Junior (elokuva)

text: Gynekologi tri Alex Hesse (Arnold Schwarzenegger) näkee painajaisen kirjastossa virtsaavista pikkulapsista. Oikeassa maailmassa hän ja hänen gynekologikollegansa tri Larry Arbogast (Danny DeVito) ovat keksineet hedelmällisyyslääkkeen nimeltä ”Expectane”, jonka on määrä estää naisen kehoa hylkimästä alkiota ja näin ollen vähentää keskenmenoja. Valitettavasti heillä ei ole lupaa kokeilla lääkettä naisiin, minkä vuoksi he eivät pääse etenemään tutkimuksissaan. Sen seurauksena Hesse murtautuu laboratorioon ja lukitsee itsensä sinne. Tarkastuslautakunnan johtaja Noah Banes (Frank Langella) kertoo Arbogastille, että vaikka Yhdysvaltain elintarvike- ja lääkevirasto FDA on kieltänyt heitä tekemästä ihmiskokeita, he ovat saaneet rahoituksen tri Diana Reddiniltä (Emma Thompson), joka työskentelee munasolujen pakastusosastolla. Kun Hesse epäilee, ettei yksikään raskaana oleva nainen suostu ottamaan hyväksymätöntä lääkettä, Arbogast paljastaa, ettei heidän tarvitse kertoa tutkimuskohteen sukupuolta, ja taivuttelee Hessen tekemään itsensä raskaaksi käyttämällä ”Junioriksi” nimettyä munasolua.


title: Junior (elokuva)

text: Sinä yönä Hesse näkee toisen painajaisen, jossa hänen mahdolliselle tulevalle jälkeläiselleen on liimattu hänen omat kasvonsa. Seuraavana päivänä hän valittaa Arbogastille, että hänen nänninsä ovat kipeät. Myöhemmin yleensä etäinen Hesse piristyy selittämättömästi ja juttelee taukoamatta kävelylenkeistä, hieronnoista ja päivätorkuista. Reddin kertoo Hesselle, että naisena oleminen ei ole aina pelkkää ruusuilla tanssimista, viittaamalla vasta vaihdevuosiin päättyvään kuukautiskiertoon. Arbogast puolestaan varoittaa Hesseä sairaudesta, joka tekee miehistä struudeleita. Sillä välin Arbogastin raskaana oleva ex-vaimo (Pamela Reed) haluaa Arbogastin toimivan hänen synnytyslääkärinään. Hesse alkaa pohtia, millaista olisi olla isä, ja katselee televisiomainoksia saadakseen itsensä nyyhkyttämään oikein kunnolla. Hän alkaa myöhemmin syödä ylenpalttisesti, ja Arbogastin ex-vaimo huomaa hänen taipumuksensa ”omalaatuisiin ruokayhdistelmiin”. Paljastuu, että ”Junior”-munasolu on tosiasiassa Reddinin oma pakastettu munasolu, mikä tekee Reddinistä Hessen lapsen äidin.


title: Junior (elokuva)

text: Banes haluaa saada kunnian Hessen ja Arbogastin kokeesta itselleen, vaikka hänellä ei ole siihen osaa eikä arpaa. Arbogast naamioi Hessen naiseksi ja piilottaa hänet kaupungin ulkopuolella sijaitsevaan, odottaville äideille tarkoitettuun suojapaikkaan. He kertovat Hessen maskuliinisen ulkomuodon olevan seurasta aiemmasta anabolisten steroidien käytöstä. Lopulta Hessen synnytys käynnistyy (kuten myös Arbogastin vaimon), ja Hesselle tehdään keisarileikkaus. Hesse saa tyttövauvan, jonka hän nimeää Junioriksi. Arbogast avustaa ex-vaimonsa synnytyksessä, ja pari sopii välinsä kasvattaakseen vastasyntyneen poikansa yhdessä. Ennen elokuvan lopputekstejä yleisö näkee sekä Arbogastien että Hessen perheet yhdessä rantalomalla juhlimassa Juniorin ja Jaken (Arbogastien pojan) syntymäpäiviä. Kohtauksen aikana selviää myös, että nyt Diana on puolestaan raskaana. Lopputekstien aikana kummankin perheen nähdään leikkivän meressä.


title: Ester Ringnér-Lundgren

text: Ester Ringnér-Lundgren (4. lokakuuta 1907 Norrköping – 26. heinäkuuta 1993) oli ruotsalainen lastenkirjailija, joka kirjoitti satuja, lastenkirjoja ja nuorisoromaaneja. Hän julkaisi elinaikanaan yli 140 kirjaa. Ringnér-Lundgren on tunnetuin Lotta-sarjasta, jota hän kirjoitti salanimellä Merri Vik. Joitakin hänen kirjojaan käytettiin kouluissa ruotsinopetuksessa.


title: Ester Ringnér-Lundgren

text: Vuonna 2005 perustettiin "Sällskapet för Ester Ringnér-Lundgren" -seura, jonka tarkoituksena on edistää kirjailijan tunnettuutta.


title: Ester Ringnér-Lundgren

text: Ester Ringnérin isä Birger Ringnér oli merikapteeni ja meri ja merenkulku tulee esiin hänen kirjoissaan. Ester Ringnér kouluttautui alaluokkien kansakoulunopettajaksi. Hän julkaisi sadun "Svenska Dagbladet" -lehdessä vuonna 1927. Vuosien mittaan julkaistiin useita satuja "Folkskolans Barntidning" -lehdessä ja satukokoelma "Bland tomtar och troll". Vuonna 1931 hän meni naimisiin opettaja Kurt Lundgrenin kanssa. Ringnér-Lundgrenin esikoisteos vuodelta 1951, "Kvirre och Hoppsan", on satuteos kahdesta pienestä peikosta. Sitä seurasi samasta aiheesta jatkossa 20 kirjaa. Lotta-kirjoja julkaistiin vuosina 1958–1991 kaiken kaikkiaan 47 nimekettä. Lotta-kirjat käsittelevät Marie-Sofie Charlotta Månsson -tyttöä. Lotta-kirjoja on julkaistu Ruotsin lisäksi Islannissa, Norjassa, Tanskassa ja Suomessa.


title: Ester Ringnér-Lundgren

text: Suomeksi Lotta-sarjan julkaisu aloitettiin vuonna 1974 kirjoista "Käytä järkeäsi, Lotta!" ("Skärp dig, Lotta!") ja "Niin Lotan tapaista" ("Ja, se Lotta") ja kirjoja julkaistaan edelleen.


title: Edward Newton

text: Edward Newton KCMG (marraskuu 1832 – 25. huhtikuuta 1897 Lowestoft, Englanti) oli brittiläinen siirtomaavirkamies ja lintutieteilijä.


title: Edward Newton

text: Edward Newton työskenteli Mauritiuksen siirtomaa-asiain sihteerinä vuosina 1859–1877. Hän lähetti veljelleen Alfred Newtonille lukuisia eläinnäytteitä, muun muassa jo tuolloin sukupuuttoon kuolleen dodon ja rodriguezindodon. Edward Newton toimi myöhemmin 1877–1883 Jamaikan siirtomaasihteerinä ja kuvernöörinä.


title: Edward Newton

text: Newton oli British Ornithologists’ Unionin ja sen lehden "The Ibis" perustajia.


title: Edward Newton

text: Edward Newton nimesi nyttemmin sukupuuttoon kuolleen seychellienkaijan ("Psittacula wardi"). Hänen kunniakseen on nimetty madagaskarintuulihaukka ("Falco newtoni").


Suomen alle 20-vuotiaiden jääkiekkomaajoukkue edustaa Suomea jääkiekon alle 20-vuotiaiden miesten maaotteluissa.


title: Suomen alle 20-vuotiaiden jääkiekkomaajoukkue

text: Joukkuetta kutsutaan myös nimellä "Nuoret Leijonat". Alle 18-vuotiaiden joukkuetta kutsutaan nimellä "Pikkuleijonat".


text: Nuorten maailmanmestaruuskilpailuissa joukkue on saavuttanut kultaa vuosina 1987, 1998, 2014, 2016 ja 2019, hopeaa vuosina 1974, 1980, 1981, 1984 ja 2001 sekä pronssia vuosina 1982, 1988, 2002, 2003, 2004 ja 2006.


text: Maaotteluiden lisäksi joukkue on pelannut kausilla 2005–2006, 2006–2007 ja 2007–2008 yhden ottelun jokaista Mestis-joukkuetta vastaan.


text:
Vuonna 2017 joukkue joutui kolmatta kertaa historiassaan karsintaotteluihin putoamisesta alemmalle sarjatasolle. Suomi voitti kuitenkin Latvian otteluin 2–0 ja säilytti näin paikkansa. Huono menestys johti joukkueen valmentajan vaihtamiseen Jukka Rautakorvesta Jussi Ahokkaaseen kesken turnauksen. Aikaisemmin vuosina 2009 ja 2013 joukkue joutui neljän joukkueen putoamissarjaan, ja selvitti ne puhtaalla pelillä.
Lihavoituina vuosina kisat ovat olleet Suomessa.


title: John Henry Gurney

text: John Henry Gurney (4. huhtikuuta 1819 Earlham Hall, Norfolk − 20. huhtikuuta 1890) oli englantilainen pankkiiri ja amatöörilintutieteilijä.


title: John Henry Gurney

text: Gurneyn isä oli Joseph John Gurney. Ollessaan 10-vuotias Gurney lähetettiin yksityiskouluun Leytonstoneen. Täällä hän keräsi ensimmäisen luonnontieteellisen kokoelmansa. Sitten hän meni Friends' Schooliin Tottenhamiin, missä hän tutustui William Yarrelliin. 17-vuotiaana Gurney siirtyi Norwichiin suvun pankkibisnekseen.


title: John Henry Gurney

text: Gurney julkaisi lukuisia artikkeleita Norfolkin linnuista "The Zoologist"-lehdessä. Hän myös keräsi laajan petolintukokoelman. 1864 hän julkaisi ensimmäisen osan kokoelmastaan "Descriptive Catalogue". 1872 hän toimitti "The Birds of Damara Land"-teoksen ystävänsä Karl Johan Anderssonin muistiinpanojen pohjalta.


title: John Henry Gurney

text: Vuosien 1875 ja 1882 välillä hän julkaisi sarjan muistiinpanoja "The Ibis"-lehdessä, kuten "Catalogue of Birds in the British Museum" ja 1884 "List of Diurnal Birds of Prey, with References and Annotations".


title: John Henry Gurney

text: Hänen poikansa John Henry Gurney Jr. (1848–1922) oli myös lintutieteilijä. Hänen tyttärensä oli Agatha Gurney (1881-1937).


title: John Henry Gurney

text: John Henry Gurney nimesi suuren joukon eläimiä, linnuista muun muassa madagaskarintuulihaukka ("Falco newtoni"), afrikanpikkukotka ("Hieraaetus ayresii") ja tumma-ampiaishaukka ("Henicopernis infuscatus") ovat hänen nimeämiään.


title: John Henry Gurney

text: Mustakaulauikun ("Podiceps nigricollis") eteläafrikkalainen rotu "gurneyi" on nimetty isä ja poika Gurneyn kunniaksi, samoin kuin papuankotka ("Aquila gurneyi"), pisarapöllönen ("Mimizuku gurneyi"), malakanpitta ("Pitta gurneyi"), afrikankirjorastas ("Zoothera gurneyi") ja natalinmesikko ("Promerops gurneyi").


title: Purha

text: Purha on vuonna 1958 perustettu jalkapalloseura Kouvolan Inkeroisista.


title: Purha

text: Purhan miesten edustusjoukkue pelaa nykyisin Vitosta Kaakkois-Suomen piirissä. Kausilla 2015 ja 2016 Purhalla oli myös joukkue Kaakkois-Suomen Kolmosessa. Kaudeksi 2017 Purhan edustusjoukkue luovutti Kolmosen paikkansa MyPa juniorit Ry:lle. Edustusjoukkueen toiminta jatkui vitosessa pelanneen Purha/2:n voimin.


title: Purha

text: Purhalla on junioripelaajia nuorimmissa ikäluokissa sekä jalkapallokoulussa. Tyttöjoukkue koostuu 2004-2007 syntyneistä. Poikajoukkueita on ikäluokissa -06, -07 ja -08. Vanhemmat juniorit ovat KJP:n (Kouvolan Jalkapallo) yhteisjoukkueissa. KJP yhteistyöseuroja ovat SUDET(Kouvola), KAJO (Valkeala), KUMU(Kuusankoski), MYPA (Myllykoski), Korian Ponsi (Koria) ja Purha.


title: Purha

text: Seuran junioritoiminta keskittyy Inkeroisten ja Anjalan alueelle.


title: Purha

text: Purha järjestää vuosittain Ankkapurha turnauksen junioreille.


title: Purha

text:
Purha pelasi aikoinaan myös jääkiekkoa, kunnes jääkiekkoilijat perustivat lajin erikoisseuran Anjalankosken Kiekon (AaKoo) vuonna 1989.
Myös pesäpallo on kuulunut seuran lajeihin maakuntasarjaa pelaten.


title: Purha

text: Kausilla 2006–2008 Purha pelasi Kolmosessa, missä se kuului lohkonsa kärkijoukkueisiin. Kaudeksi 2009 seura päätti kuitenkin luopua joukkueen sarjapaikasta ja jatkaa pelaamista kakkosjoukkueensa paikalla sarjatasoa alempana. Parhaimmillaan Purha pelasi Kakkosessa kausilla 1994–97.


title: Purha

text: Suomen cupissa Purhalle on vastustajia tullut Veikkausliigasta asti. Vuonna 2006 FC KooTeePee kävi hakemassa 4. kierroksella 10-0 voiton Inkeroisista. 2008 vastassa oli 4. kierroksella Myllykosken Pallo -47, ottelu päättyi 5-0 myllykoskelaisten hyväksi.


title: Savilahden Urheilijat

text: Savilahden Urheilijat (SavU) on vuonna 1946 perustettu jalkapalloseura Mikkelistä.


title: Savilahden Urheilijat

text: SavUn miesten edustusjoukkue pelaa Kolmosen Kaakkois-Suomen lohkossa. Parhaimmillaan joukkue pelasi Kakkosessa vuosina 1973–1974 ja 2002. Kolmosessa SavU on sijoittunut viime vuosina tasaisesti sarjan keskikastiin ilman mainittavaa putoamisvaaraa. Seuran kotikenttä sijaitsee Mikkelin vanhan maalaiskunnan alueella Rantakylässä.


title: Savilahden Urheilijat

text: SavU toimi perustamisensa jälkeen Mikkelin pitäjän keskusseurana, ja muun muassa Kalvitsan Urheilijat ja Voimistelu- ja Urheiluseura Myry liittyivät sen alaosastoiksi. Tuolloin SavU:n nimellä harjoitettiin myös yleisurheilua, hiihtoa ja pesäpalloa. 1970-luvun puolivälistä lähtien seura on keskittynyt jalkapalloon. SavU:lla ei ole nykyään minkäänlaista junioritoimintaa.


title: Savilahden Urheilijat

text: Kausina 2009 ja 2010 SavU teki farmisopimuksen Mikkelin Palloilijoiden kanssa. Kaudelle 2011 sitä ei enää jatkettu, mutta muuten yhteistyö seurojen välillä toimii edelleen. Lisäksi SavU teki kaudeksi 2011 farmisopimuksen Nelosessa pelaavan Ristiinan Pallon kanssa.


title: Goodman Ace

text: Goodman Ace (15. tammikuuta 1899 Kansas City, Missouri – 25. maaliskuuta 1982 New York, New York oli yhdysvaltalainen näyttelijä ja radio- ja televisiokäsikirjoittaja. Hänet muistetaan parhaiten radiosarjasta "Easy Aces", jota hän teki yhdessä vaimonsa Jane Acen kanssa.


title: Goodman Ace

text: Goodman Ace tapasi tulevan vaimonsa Jane Epsteinin high schoolissa ollessaan. Avioliiton he solmivat 1922. Ace pääsi Kansas City Postiin aluksi toimittajaharjoittelijaksi ja myöhemmin elokuva-arvostelijaksi. Hän sai myös oman päivittäisen 15-minuuttisen radio-ohjelman paikallisella radioasemalla. Ohjelman vieraiden jäätyä kerran saapumatta paikalle, Ace pyysi vaimonsa mukaan lähetykseen. Pariskunnan rento ja luonnollinen jutustelu sai positiivisen vastaanoton ja sen pohjalta kehittyi pitkäikäinen valtakunnallinen kuunnelmasarja "Easy Aces". Radiossa sarjaa tehtiin vuoteen 1945 asti ja vuonna 1949–1950 siitä tehtiin televisioversiota.


title: Goodman Ace

text: 1950- ja 1960-luvuilla Goodman Ace kirjoitti materiaalia muun muassa Milton Berlelle, Perry Comolle ja Danny Kayelle.


title: Goodman Ace

text: Goodman Ace nimettiin Radio Hall of Fameen vuonna 1990.


title: Erkki Suomaa

text: Erkki Väinö Johannes Suomaa (salanimi Eki Suomaa, s. 6. huhtikuuta 1950) on suomalainen säveltäjä ja sanoittaja.


title: Erkki Suomaa

text: Hänen tunnetuimmat sävellyksensä ovat "Aamulaulu" (1979), "Amalian luhdissa" (1979), "Hevoskopukka" (1979), "Kotimaa" (1997), "Poika ja Tyttö" (1979), "Terveisiä kirkosta" (1979). Sanoituksista tunnetuin lienee Rauli Badding Somerjoen käännöshitti "Jykevää on Rakkaus" albumilta Sydän lämpöä täys (1975). Albumin kappaleista Suomaan käännöksiä ovat myös "Hei pieni joko mennään", "Minä huijasin" ja nimikappale "Sydän lämpöä täys".


title: Jukka Pääkkönen

text: Jukka Pääkkönen on suomalainen näyttelijä. Hän on esiintynyt muun muassa televisio-ohjelmissa "Tonttu Toljanteri" ja "Lehmän vuosi". Lisäksi hän on näytellyt Sonnisen roolia vuodesta 2010 lähtien itäsuomalaisen Vesuri Productions -findie-elokuvaryhmän Kirvessyrjän terveyskeskus -pseudodokumentissa.


title: Locost

text: Locost on kotikutoinen Lotus Seven kopio. Siinä on teräsputkirunko, kolmiotukivarret edessä ja perinteinen jäykkä taka-akselisto. Korin muodot on tehty alumiinista ja lasikuidusta.


title: Locost

text: Locost käsite sai alkunsa Ron Championin kirjasta "Build your own sports car for 250£", ja locost mielletään edulliseksi ja yksinkertaiseksi autoksi jonka nopeus perustuu kevyeen rakenteeseen.


title: Locost

text: Locost ei ole saavuttanut suurta suosiota Suomessa. Sitä ei saa järkevästi katurekisteriin koska lainsäädäntö vaatii autoveron uudelleenmaksua mikäli itsekantavan korin korvaa uudella.


title: Locost

text: Locostin viehätys pohjautuu siihen että se on urheiluauto mahdollisimman yksinkertaisessa muodossa. Auton kori myötäilee runkorakennetta ja kaikki ylimääräinen on karsittu pois.


title: Locost

text: Jokaisessa Locostissa näkyy tekijän kädenjälki. Tarkkoja piirustuksia ei ole, vaan rakentamisessa käytetään halpoja ja itselle helposti saatavilla olevia osia. Locostin voi tehdä makunsa mukaan, esimerkiksi pienellä halvalla autonmoottorilla, moottoripyöränmoottorilla tai suurikokoisella V8 moottorilla. Pienellä auton moottorilla auton painon saa 500 kilon tuntumaan, kun kevytrakenteisella moottoripyöränmoottorilla auton paino voi olla jopa 400 kg.


title: Locost

text: Rakennuskustannukset


title: Locost

text: Vaikka rakennuskustannuksissa ei aivan Ron Championin väittämään 250 englannin puntaan päästä, on Locost hinta/nopeus-suhteeltaan vailla vertaa. Locostin henkeen kuuluu rakentaa auto jo nurkassa lojuvista osista, ja tämän myötä auton hintaa on hankala arvioida. Käytännössä hinta on kymmenkertainen verrattuna Ron Championin arvioon.


title: Locost

text: Kirja antaa muutaman vinkin kustannusten säästöön:


title: Locost

text: Locost Finland on kilpasarja Locost-autoille Suomessa. Locost-sarjan on tarkoitus olla yksi Suomen edullisimmista kilpasarjoista. Locost-sarjaa ajetaan moottoriradoilla Historic Race Finlandin tapahtumissa, ja sitä on ajettu vuodesta 2005.


title: Locost

text: Auton teho on 140-200 hv ja paino 420-600 kg. Runko on tarkkaan määritetty, auton iskunvaimentimet pitää valita sallittujen valmistajien listalta ja autoissa on yksityyppirenkaat. Osia ei tarvitse ostaa joltain tietyltä kauppiaalta. Säännöt sallivat vapaavalintaisen moottorin, ja eri moottoreiden suorituskykyä on tasoitettu laskennallisella teholla.


title: Locost

text: Rakennuskustannukset Locost-sarjan autolle ovat tekniikasta riippuen noin 2500€-7500€. Halvemmallakin voi päästä.


title: Locost

text:
Locost-sarjoja ajetaan myös Norjassa, Tanskassa, Virossa ja Englannissa.
Locost-sarjan kierrosennätykset Suomessa:Locost rakentajia Suomessa:


title: Loya jirga

text: Loya jirga (, ) on afganistanilainen poliittinen foorumi, jirgan muoto, jossa heimopäälliköt kokoontuvat päätöksentekoon. Loya jirga merkitsee "suurta kokousta" tai "korkeaa neuvostoa". Loya jirga on Afganistanin poliittisten vallanpitäjien kokous, jossa valitaan uudet kuninkaat, päätetään perustuslain muutoksista tai muista tärkeistä poliittisista kysymyksistä.


title: Loya jirga

text: Alun perin loya jirgaan osallistui ainoastaan pataaniryhmien edustajia ja Afganistanin muut etniset ryhmät saivat edustuksensa vasta myöhemmin. Tämä vuosisatoja vanha Afganistanin kansallinen poliittinen instituutio vastaa šarian neuvoa-antavaa kokousta ().


title: Penny Black

text: Penny Black (myös Black Penny, ) on maailman ensimmäinen postimerkki. Se julkaistiin Isossa-Britanniassa 6. toukokuuta 1840. Merkin kuvassa on kuningatar Viktoria nuorena.


title: Piberbach

text: Piberbach on kunta Linz-Landissa, Itävallassa. Kunnassa oli vuonna 2012 toteutetuissa laskelmissa 1 849 asukasta. Alueen pinta-ala on 17 neliökilometriä ja kaupunginjohtajana toimii Florian Kranawetter. Kunnan korkeus merenpinnasta on 320 metriä.


title: Messalina

text: Valeria Messalina (noin 23–48) oli Rooman keisari Claudiuksen kolmas vaimo. Hän oli Claudiuksen suuri rakkaus, mutta hän petti tätä lukemattomien miesten kanssa. Messalina oli 33 vuotta Claudiusta nuorempi. Messalinan kanssa Claudius sai pojan, Britannicuksen, ja Octavia-tyttären. Messalina rakastui senaattori Gaius Siliukseen. Claudiuksen poissa ollessa Messalina vietti suurin juhlamenoin häitä Siliuksen kanssa. Messalina yritti silloin anastaa vallan Claudiukselta ja asettaa Siliuksen uudeksi keisariksi. Claudius kuitenkin teloitutti molemmat syytettyinä maanpetoksesta.


title: Live at Kelvin Hall

text: Live at Kelvin Hall on The Kinksin tammikuussa 1968 julkaistu konserttitaltiointi, joka on äänitetty Glasgow'ssa, Skotlannissa 1. huhtikuuta 1967. Yhdysvalloissa albumi julkaistiin nimellä "The Live Kinks".


title: Live at Kelvin Hall

text:
A-puoli
B-puoli


title: Mike Green (jääkiekkoilija, 1985)

text: Michael David "Mike" Green (s. 12. lokakuuta 1985 Calgary, Alberta) on kanadalainen jääkiekkoilija, pelipaikaltaan puolustaja. Hän pelaa tällä hetkellä NHL-seura Detroit Red Wingsissa.


title: Mike Green (jääkiekkoilija, 1985)

text: Greenin lempinimi Game Over sai alkunsa hänen lukuisista ratkaisumaaleistaan kolmannen erän lopulla sekä jatkoajalla. Greenillä on myös oma faniryhmä, "Gang Green", joka kannustaa miestä kotiotteluissa. Ryhmän jäsenillä ovat tummanvihreät t-paidat, edessä teksti "Gang Green" ja selässä nimen paikalla "Game Over" sekä Greenin pelinumero 52.


title: Mike Green (jääkiekkoilija, 1985)

text: Green liittyi 15-vuotiaana WHL-seura Saskatoon Bladesiin. Greenin erinomaisista esityksistä WHL:ssä huolimatta häntä ei ikinä valittu edustamaan maataan ikäkausimaajoukkueissa, koska hänen pelityyliään pidettiin liian riskialttiina. Nuoresta Greenistä haluttiin tehdä hyökkääjä, mutta itse hän halusi pysyä puolustajana, joka tuo kiekkoa vastustajan päätyyn. Washington Capitals varasi Greenin vuoden 2004 , mutta hän jatkoi vielä kauden 2004–2005 WHL-sarjassa.


title: Mike Green (jääkiekkoilija, 1985)

text: Kaudeksi Green teki Capitalsin kanssa kolmen vuoden tulokassopimuksen. Hän pelasi suurimman osan kaudesta AHL-liigan Hershey Bearsissa ja voitti joukkueen kanssa Calder Cupin. Kaudesta lähtien Green kuului Capitalsin vakiokokoonpanoon. Samalla kaudella Green valittiin n nuorten tähtien otteluun, jossa hän syötti kolme maalia.


title: Mike Green (jääkiekkoilija, 1985)

text: Greenin lopullinen nousu tähteyteen alkoi, kun liigan viimeisenä majaillut Capitals erotti 22. marraskuuta 2007 päävalmentaja Glen Hanlonin ja nosti hänen tilalleen farmijoukkueesta Bruce Boudreaun. Boudreau oli valmentanut AHL-liigassa Greeniä, tiesi tämän kyvyt ja antoi vapaat kädet toteuttaa itseään. Kaudella Green teki 18 maalia ja 38 syöttöä. Kausi on ollut tilastojen varjossa Greenin paras kausi. Hän teki puolustajana peräti 31 maalia. Green sai pelata Aleksandr Ovetškinin, Aleksandr Sjominin, Nicklas Bäckströmin ja Sergei Fjodorovin kanssa, joille antoi suuren osan tehokkuuttaan koskevasta kunniasta.


title: Mike Green (jääkiekkoilija, 1985)

text: Green allekirjoitti uuden sopimuksen Capitalsin kanssa 1. heinäkuuta 2008. Sopimuksen pituus oli neljä vuotta ja arvo 21 miljoonaa dollaria. Green ei yltänyt kauden jälkeen enää entiselle tasolleen ja loukkaantumiset vaivasivat häntä. Hän ei pelannut kauden 2007–2008 yhtään kokonaista kautta. Kausi jäi hänen viimeiseksi Capitalsissa kun hänen sopimuksensa päättyi.


title: Mike Green (jääkiekkoilija, 1985)

text: Kaudeksi Green teki kolmivuotisen sopimuksen Detroit Red Wingsin kanssa.


title: Mike Green (jääkiekkoilija, 1985)

text: Eniten peräikkäisiä maaleja peräkkäisissä otteluissa puolustajana: 8, kaudella 2008–2009.


title: Biswamoy Biswas

text: Biswamoy Biswas (2. kesäkuuta 1923 Kalkutta Intia – 10. elokuuta 1994 Kalkutta) oli intialainen lintutieteilijä.


title: Biswamoy Biswas

text: Biswasin isä oli geologian professori. 1947 Biswas sai "Zoological Survey of Indialta" (ZSI) kolmen vuoden apurahan, jonka avulla hän saattoi opiskella British Museumissa, Berliinin eläintieteellisessä museossa Erwin Stresemannin ohjauksessa ja American Museum of Natural Historyssa Ernst Mayrin ohjauksessa.


title: Biswamoy Biswas

text: Biswas promovoitiin filosofian tohtoriksi Kalkuttan yliopistossa 1952. Hän osallistui Daily Mail -lehden osittain rahoittamalle Lumimies-tutkimusretkelle Mount Everestille 1954. Hän oli American Ornithologists' Unionin (AOU) jäsen vuodesta 1948, ja 1953 hänet valittiin kirjeenvaihtajajäseneksi. Myöhemmin hänen vastuulleen tuli ZSI:n lintu- ja nisäkäsosasto. AOU myönsi hänelle työskentelyyn British Museumissa Chapman-apurahan vuosina 1965, 1966 ja 1970. Sittemmin hän toimi ZSI:n johtajana, kunnes jäi eläkkeelle 1981. Vielä sen jälkeenkin hän toimi vuoteen 1986 emeritustutkijana.


title: Biswamoy Biswas

text: Biswasin kirjallinen tuotanto oli hyvin laaja. Hänen päätutkimuskohteinaan olivat Nepalin ja Bhutanin linnusto. Biswas nimesi ja kuvaili indokiinankaijan ("Psittacula roseata"). Hänen kunniakseen on nimetty "Biswamoyopterus biswasi"-liito-oravalaji.


title: Resoluutio

text: Termillä resoluutio on runsaasti erilaisia erotus- ja erottelukykyyn liittyviä merkityksiä, ja lisäksi muita merkityksiä


title: Shea Weber

text: Shea Michael Weber (s. 14. elokuuta 1985 Sicamous, Brittiläinen Kolumbia, Kanada) on kanadalainen jääkiekkoilija sekä olympia- ja arvokisamitalisti. Hän on Pohjois-Amerikan NHL-liigassa pelaavan Montreal Canadiensin kapteeni. Hän on pelipaikaltaan puolustaja. Weber tunnetaan erittäin kovasta laukauksestaan.


title: Shea Weber

text: Nashville varasi Weberin NHL:ään toisella kierroksella varausnumerolla 49. Hän on yksi maailman kovapalkkaisimmista jääkiekkoilijoista.


title: Shea Weber

text: Weber on edustanut Kanadan jääkiekkomaajoukkuetta kaksi kertaa MM-kilpailuissa ja kerran olympialaisissa, ja hän on saavuttanut aikuisten tasolla olympia- ja MM-kultaa sekä yhden MM-hopean. Lisäksi hän on saavuttanut nuorten MM-kultaa nuorten MM-kilpailuissa vuonna 2005.


title: Shea Weber

text: Weber syntyi 14. elokuuta 1985 Sicamousissa, Brittiläisessä Kolumbiassa Kanadassa. Hänen äitinsä Tracy oli kampaaja ja isä James sahatyöntekijä. Hän aloitti juniorijääkiekkoilun kuusivuotiaana, pelaten usein myös hyökkääjänä ennen kuin hänen pelipaikkansa vakiintui puolustukseen. Puolustajaksi Weber ryhtyi isänsä neuvosta, sillä tämä uskoi että hänen poikansa kehittyisi paremmaksi laukojaksi puolustajana.


title: Shea Weber

text: Weber solmi kolmen vuoden mittaisen ja 1,425 miljoonan dollarin arvoisen tulokassopimuksen Nashville Predatorsin kanssa. Hänet sijoitettiin kauden alussa odotetusti Nashvillen AHL-liigassa pelanneeseen farmiseura Milwaukee Admiralsiin. Hän pelasi uransa ensimmäisen NHL-ottelun puolitoista vuotta myöhemmin 6. tammikuuta 2006 Detroit Red Wingsiä vastaan. Ottelussa hän laukoi kolme kertaa maalia kohden reilun 11-minuuttisen jääaikansa kuluessa. Weberin ensimmäinen osuma NHL:ssä syntyi vasta kolme kuukautta myöhemmin St. Louis Bluesin verkkoon. Tulokaskaudellaan 2005–06 Weber pelasi yhteensä 28 runkosarjaottelua Predatorsissa tehoin 2+8=10, mutta kausi kului pääasiassa AHL:ssä, jossa Weber eteni joukkueineen aina Calder Cupin finaaleihin asti jääden toiseksi Hershey Bearsin voittaessa mestaruuden.


title: Shea Weber

text:
Toisella NHL-kaudellaan 2006–07 Weber vakiinnutti paikkansa Predatorsissa, ja hänestä tuli joukkueensa tärkeimpiä puolustajia. Hän sijoittui joukkueensa sisäisessä pistepörssissä kahdeksanneksi tehoin 17+23. Weber oli toistamiseen mukana NHL:n pudotuspeleissä, mutta Nashville hävisi edellisvuoden tapaisesti San Jose Sharksille ensimmäisellä kierroksella.
Weberin kolmas NHL-kausi 2007–08 oli loukkaantumisten riivaama, ja puolustaja loukkaantui jo kauden avausottelussa Colorado Avalanchea vastaan kahden ja puolen minuutin pelin jälkeen. Hänen vammansa diagnosoitiin sijoiltaan luiskahtaneeksi polvilumpioksi, ja suomalaispuolustaja Ville Koistinen nostettiin paikkaamaan Weberiä Predatorsin kokoonpanoon. Kuuden viikon sairausloman jälkeen kaukaloihin palannut Weber loukkaantui kuitenkin jälleen pian satuttaen jalkansa. Rikkonaisen kauden pelannut Weber teki runkosarjan 54 ottelussa vain 20 tehopistettä, mutta oli silti ehdokkaana James Norris Memorial Trophyn saajaksi.


title: Shea Weber

text: Kesäkuussa 2008 Weber solmi kolmen vuoden mittaisen ja 13,5 miljoonan dollarin arvoisen sopimuksen Predatorsin kanssa vapaana agenttina. Kauden aikana Weber nousi koko NHL:n puolustajien eliittiin johtaessaan puolustajien tilastoja ja ollen ennakkosuosikki James Norris Memorial Trophyn voittajaksi. Lisäksi hänet nimettiin un ensimmäistä kertaa urallaan. Kausi oli myös pisteiden valossa Weberille uran paras, kun hän kokosi 81 runkosarjaottelussa tehopisteet 23+30=53. Hän asetti 23 osumallaan Nashvillelle uuden seuraennätyksen puolustajien yhden kauden maaliennätyksestä, ja sijoittui neljänneksi ollessaan ehdolla James Norris Memorial Trophyyn.


title: Shea Weber

text:
Uransa viidennellä NHL-kaudella 2009–10 Weber sai joukkueessaan vastuuta enemmän johtajapersoonana ja omien pelaajiensa suojelijana. Hänen pistetahtinsa hiipui hieman edellisestä kaudesta, ja kauden päättyessä Weber oli koonnut 78 ottelussa tehopisteet 16+27=43. Hän oli kolmatta kertaa putkeen ehdolla James Norris Memorial Trophyyn sekä ensimmäistä kertaa Hart Memorial Trophyyn, mutta jäi jälleen ilman palkintoa. Kovasta laukauksestaan tunnettu Weber kuitenkin koki myös kaudella epäonnisen tapahtuman, sillä hänen laukauksensa osui joukkuetoveri Patric Hörnqvistin käteen murtaen tämän ranteen.
Kaudelle 2010–11 Weber nimettiin joukkueensa kapteeniksi kun hän korvasi New Jersey Devilsiin kaupatun Jason Arnottin, ja hänestä tuli Predatorsin seurahistorian viides kapteeni. Hänestä tuli samalla Nashvillen seurahistorian nuorin kapteeni sekä ainoa pelaaja, jonka Predators on varannut ja joka on myöhemmin toiminut joukkueen kapteenina..